Atlet Program Podium bersedia jalani latihan

SEMUA atlet Program Podium dan Program Pelapis Kebangsaan kini boleh bersiap sedia susulan kebenaran untuk berlatih di Majlis Sukan Negara (MSN) secara berperingkat bermula 5 Julai ini.

Kementerian Belia dan Sukan (KBS), menerusi kenyataan, berkata, menterinya, Datuk Seri Reezal Merican Naina Merican telah memberi persetujuan kepada MSN untuk memulakan semula latihan harian sepenuh masa bagi semua atlet di bawah program berkenaan.

Bagaimanapun, mereka perlu mematuhi semua prosedur operasi standard (SOP) yang telah ditetapkan oleh Majlis Keselamatan Negara (MKN) dan Kementerian Kesihatan Malaysia (KKM).

Sebelum ini hanya 57 atlet elit di bawah program Road to Tokyo (RTT) diberikan kebenaran untuk berlatih bermula 1 hingga 30 Jun ini secara kuarantin dengan SOP yang ketat.

Selepas semua latihan RTT berjalan dengan lancar tanpa sebarang masalah besar setakat ini, ia meyakinkan KBS, MSN dan Institut Sukan Negara (ISN) untuk membuka ruang kepada lebih ramai atlet kembali meneruskan latihan di MSN.

Semua atlet berkenaan dihantar pulang sejak Perintah Kawalan Pergerakan (PKP) dikuatkuasakan 18 Mac lepas.

Berikutan itu, seramai 539 atlet dan 142 jurulatih di bawah program RTT, Podium dan Pelapis Kebangsaan akan dipanggil balik untuk menjalani latihan harian secara sepenuh masa di pusat latihan yang ditetapkan, iaitu di Kompleks MSN Bukit Jalil, Akademi Badminton Malaysia, Bukit Kiara; Kompleks Sukan MSN, Keramat; dan Pusat Pelayaran Nasional, Langkawi.

Bagi sukan para pula, seramai 135 atlet dan 31 jurulatih daripada program RTT dan Podium akan diminta melapor diri ke Pusat Kecemerlangan Paralimpik, Kampung Pandan pada 5 Julai ini.

Sementara itu, dalam kenyataan berasingan, Ketua Pengarah MSN, Datuk Ahmad Shapawi Ismail menjelaskan semua atlet yang mendaftar masuk ke pusat latihan, perlu menjalani ujian kesihatan ketika pendaftaran selain menjalani kuarantin selama dua hari sementara menunggu keputusan, sebelum boleh memulakan rutin seperti biasa.–Bernama

See author's posts


Geran Khas BKSS 3.0 disambut baik peniaga

CHERYL LAW

KUCHING: Geran Khas Bantuan Khas Sarawakku Sayang (BKSS) 3.0 sebanyak RM750 kepada
setiap menjadikan secara keseluruhannya sejumlah RM2,250 bantuan Kerajaan
Sarawak kepada penjaja dan peniaga kecil yang terjejas akibat pelaksanaan
Perintah Kawalan Pergerakan (PKP) bagi membendung penularan wabak pandemik
Covid-19.

Para peniaga menyambut baik Kerajaan Sarawak menambah Geran Khas selama
sebulan lagi iaitu sebanyak RM750 kepada setiap penjaja dan peniaga kecil
menjadikan secara keseluruhannya sejumlah RM2,250 dalam Bantuan Khas Sarawakku
Sayang (BKSS) 3.0.

Seorang pengusaha gerai satay, Umaira Liani Eli, 36, berkata, saya sangat
bersyukur kepada kerajaan Sarawak kerana bantuan yang diberi setakat ini.

Umaira memberitahu, kebaikannya adalah ia membantu kami sebagai peniaga
kecil sebab waktu ini semua modal sudah digunakan semasa Perintah Kawalan
Pergerakan (PKP) ini. Jadi, tidak ada banyak pendapat lagi.

“Walau bagaimanapun, setakat ini bersyukur untuk kami yang berjaja ini
iaitu yang ada lesen dan yang ada sewa kedai. Jadi, ia tidak menjejaskan kami
sangat,” katanya.

Menurutnya, kami yang sebagai peniaga kecil ini lebih terdedah dengan
penyakit di luar ini. Tetapi, kami masih dalam konsep prosedur operasi
standard  (SOP) berjaga-jaga. Kami akan
melakukan jarak satu meter antara satu sama lain dan kami akan meletak cecair
pencuci tangan untuk pelanggan untuk kami mencegah virus itu sebab kami
terdedah dengan virus ini.

Tambahnya, saya akan menggunakan geran khas itu untuk menambah modal
ataupun membeli perkakas yang baru dan membaik pulih gerai.

Ujar Umaira, perasaan saya sentiasa bersyukur dengan apa yang dibagi oleh
kerajaan Sarawak. Kalau lebih banyak lagi kita dapat memberi, kalau kurang
sentiasa bersyukur sahaja. Tetapi apa yang kami dapat daripada PKP ini
memberansangkan lebih daripada hari-hari yang biasa.

“Harapan saya agar selepas ini, kes penyakit akan semakin menurun supaya
kita dapat kembali pulih seperti asal,” katanya.

Sementara itu, seorang pembekal makanan di sekolah, Jenny Asat, 35,
berkata, Kerajaan Sarawak menambah Geran Khas ini selama sebulan lagi adalah
baik.

Menurut Jenny, Geran Khas ini akan membantu menampung pembelajaan seharian
peniaga yang terjejas akibat Covid-19. Selain itu, ia juga membantu peniaga
dalam kewangan untuk pembelajaan seharian yang terjejas akibat Covid-19.

Sementara itu, katanya, ia juga memberi manfaat kepada saya sebab saya adalah
salah seorang peniaga yang terjejas. Saya akan menggunakan geran khas itu untuk
membeli barang dapur yang semakin berkurang dan berjinak untuk membuat
perniagaan secara atas talian.

Ujarnya, saya sangat gembira dan berterima kasih dengan bantuan yang diberi
kerajaan Sarawak kepada setiap penjaja dan peniaga kecil. Harapan saya agar
Covid-19 ini dapat dikawal dengan baiknya dan rakyat dapat menerima baik
perniagaan atas talian yang akan semakin mendapat perhatian selepas ini.

Manakala, seorang penjual satay yang mahu dikenali sebagai Simi berkata
saya tengok bantuan itu adalah bagi peniaga yang berdaftar tetapi kebanyakan
peniaga adalah peniaga persendirian.

Katanya, harapan saya supaya ia lebih mudah untuk peniaga yang tidak ada
lesen untuk meminta bantuan itu.

See author's posts


Transformasi digital industri kraf tangan

PENGGIAT industri kraf tangan di Sekuau digesa supaya memanfaatkan kemudahan transformasi digital untuk mengetengahkan produk jualan mereka kepada pasaran luar meskipun bermula dengan skala kecil.

Menurut Pegawai Tadbir Sarawak (SAO) Pejabat Daerah Selangau, Siti Zaharah Mohamad Mohmood, penggunaan medium teknologi terkini membolehkan pengusaha memasarkan produk mereka sehingga ke pasaran antarabangsa.

“Kita boleh gunakan Internet untuk memasarkan produk menerusi perniagaan online berbanding guna cara lama.

“Ia selaras dengan hasrat Ketua Menteri, Datuk Patinggi Abang Johari Tun Openg agar rakyat dapat meningkatkan sumber pendapatan menerusi ekonomi digital,” jelasnya selepas merasmikan bengkel kraf tangan membuat Tangu Moden dan Sugu Tinggi di Dewan Penghulu Balang Skim Sekuau pada bulan Ogos lalu.

Beliau juga mahu kawasan Sekuau menjadi sebagai pusat pengeluar hasil kraf tangan di daerah Selangau.

Ketua Exco Wanita Majlis Jawatankuasa Kemajuan dan Keselamatan Kampung (MJKKK) Sekuau Pakoh, Dami Dingun berkata, pihaknya giat menganjurkan pelbagai bengkel kraf tangan bagi menyahut seruan kerajaan dalam industri tersebut yang berpotensi menyemarakkan lagi sektor pelancongan di Sarawak.

Menurutnya, Exco Wanita MJKKK bergiat aktif dalam menganjurkan bengkel kraf tangan, dengan baru-baru ini adalah bengkel membuat Tangu Moden dan Sugu Tinggi

Katanya, bagi menggalakkan penyertaan mereka telah memberikan subsidi RM100 kepada setiap peserta bengkel membuat Sugu Tinggi dan RM60 untuk Tangu Moden.

“Pemberian subsidi adalah sebagai galakan kepada para peserta untuk menyertai bengkel tersebut yang akan memberikan ilmu kemahiran kraf tangan ini,” ujarnya.

Beliau memberitahu, sambutan daripada penduduk setempat amat menggalakkan dimana mereka terpaksa menghadkan jumlah penyertaan.

“Ya, kita terpaksa menghadkan jumlah peserta, bagi bengkel Kraftangan Tangu Moden hanya terbuka kepada seramai 50 peserta dan kraftangan Sugu Tinggi 40 peserta,” ujarnya.

Dami mengucapkan berbanyak terima kasih kepada Ahli Dewan Undangan Negeri (ADUN) Tamin, Christopher Gira Sambang kerana telah menghulurkan sumber kewangan sebanyak RM10,000 kepada Exco Wanita MJKKK Sekuau Pakoh.

Katanya, dana tersebut adalah untuk membantu Exco Wanita MJKKK Sekuau Pakoh menjayakan pelbagai program mereka demi untuk memberikan manfaat kepada semua ahlinya.

“Di kesempatan ini, saya ingin mengucapkan terima kasih yang tidak terhingga kepada wakil rakyat kami, Gira Sambang kerana selalu membantu dalam menjayakan program-program kami.

“Beliau (Gira) adalah seorang yang berjiwa rakyat, sentiasa memahami keperluan dan permasalahan rakyat. Wakil rakyat seperti inilah yang kami mahu untuk terus menjadi pemimpin kami di DUN Tamin, “ujarnya lagi.

Oleh Akun Giman

See author's posts


VE Day disambut sederhana

EROPAH: Hari kemenangan Perang Dunia Kedua di Eropah disambut
dengan sederhana tahun ini.

Ini adalah ulang tahun ke-75 berakhirnya konflik Perang Dunia Kedua di Eropah.

Di Jerman, Brandenburg Gate dinyalakan dengan lampu ucapan terima kasih dalam
empat bahasa.

Perang Dunia Kedua di Eropah tamat pada 8 Mei 1945 dengan Tentera Nazi menyerah
kalah kepada kuasa bersekutu.

Sementara itu, di UK, Ratu Elizabeth Kedua menzahirkan
penghargaan dan ucapan terima kasih kepada generasi kini yang tinggal di rumah
untuk melawan penularan Covid-19.

Dalam titahnya, Ratu Elizabeth turut menzahirkan penghargaan kepada generasi
Perang Dunia Kedua atas kekuatan dan keberanian mereka di medan perang sekitar
75 tahun lepas.

Sambutan VE Day di UK
suram dan sederhana akibat penularan Covid-19 dan arahan tinggal di rumah.-AFP

See author's posts


Cherpan: Kudi Covid -19

TUSUN KEDUA

JANTAN UMBAT

TU ti dikumbai kuarantin. Lebuh sida nya ditemu bisi kena rampit, sida lalu diperubatka di sepital. Berita madahka orang ke mudah agi tau kena rampit penyakit tu nya orang ke udah beumur ari atas enam puluh taun enggau nembiak mit. Tu ti ngasuh Jang nangi sereta irau bendar ati nyepi iya enggau ini orang nya bela baka pejalai mata panas ti udah jauh ngalih hari.

ATUR MINDAH BETAGANG

Naka pemedis-medis pengidup sekumbang Atur Mindah Betagang tu. Orang ke dikemendarka pansut laban deka meli pemakai nya semina siku ari sepintu bilik. Lebuh pulai ke rumah ari ni-ni, sida enda tau enda berunsut enggau hand sanitizer, iya nya ubat dikena munuh agi penyakit ti dibai jari. Orang nya mesti mandi lalu gari ke dikena iya mesti dibasu enda begulai enggau gari diri sebilik ke bukai. Pemampul idung enggau nyawa ti udah dikena mesti dibuai enggau likun. Nya enda tau dibuai sebarang alai tang disimpan manah-manah dalam plastik lalu dibuai ke dalam tung uras. Orang seruran digerah awakka nyeliahka diri enggau orang begelumu tauka diau ba endur ke besedul enggau orang mayuh tauka ba endur ke betutup. Orang ditangkan enda betabi jari tauka beberap enggau pangan diri lebuh betemu.

Opis Menteri Pengerai begulai enggau Opis Menteri Pengelikun Menua seruran meri penerang ke baru pasal pengerembai Covid 19. Tiap-tiap hari, jaku ari Menteri Kanan (Pengelikun Menua), Datuk Sri Ismail Yaakob enggau ari Tuai Pengarah Opis Pengerai, Datuk Dr. Noor Hisham Abdullah ditaburka ari radio enggau televisyen madahka angka orang ke kena rampit ti pengabis baru. Dipadahka mega menua di dunya tu ke mayuh kena rampit. Kelimpah ari orang ke kena rampit ke masuk sepital, pemayuh orang ke udah gerai tauka tudah ke ninggalka dunya pan dipadah. Tiap-tiap hari digerah pasal pemesai guna nyaga pemeresi diri.

KOMITI PENYANGGA PENUSAH NGENYIT

Di Sarawak, tanggung pengawa nyekat pengerembai penyakit nya dilempaika ba bau kaban Komiti Penyangga Penusah Ngenyit ti betuaika Sapit Kepala Menteri, Datuk Amar Douglas Uggah Embas ti mega meri ripot tiap-tiap hari pasal angka orang ke bisi kena rampit penyakit nya, orang ke dikuarantin, orang ke bebadi nyawa enggau orang ke pansut ari sepital ke udah gerai dipadahka magang. Perintah ngaga undang-undang dikena nyekat pengekai penyakit nya, nya alai dipadahka bagi orang mayuh ke bisi ngelanggar undang-undang lalu kena kompaun. Dikena nentuka orang enda belalai mindah, perintah ngatur sekat ba jalai raya enggau chara ngempang jalai di antara pelilih menua enggau ba garis antara menua enggau Indonesia.

Jang ngasaika pengidup sekumbang Atur Mindah Betagang, PKP tu balat merinsa. Taja bepeluang begulai enggau diri sebilik, diau di rumah ukai nyamai. Enti sejam dua nadai ga apa. Nya nyau bebulan-bulan. Sekula ditutup. Nembiak sekula enggau pengajar beperam di rumah. Nasit siku anak enggau uchu seduai bisi enggau seduai. Anak enggau uchu ke bukai diau ba endur bukai di Kuching. Ke nembiak sekula, bisi diatur kelas chara on-line tang nya bisi penanggul ketegal arus internet ti enda tentu meruan. Kedai mayuh ditutup, nya alai orang ngidupka diri ngena meli utai on-line mega. Jang enggau ini orang nya balat irauka bala uchu ke nadai ulih datai ngusung seduai tauka digusung. Rumah panjai seduai enda ulih diabas. Orang di rumah panjai enda nerima orang datai ari mengeri pulai ke rumah panjai maya penyakit nya ti benung berampit. Bisi mega orang tepagang laban ti mindah sebedau PKP nya dipejalaika. Bisi sekeda orang tepagang di Semenanjung laban penerebai bilun nadai.

BETAMPUNG …

See author's posts


Hanya 22 kes positif Covid-19 semalam

PUTRAJAYA: Sebanyak 22 kes positif Covid-19 dicatat semalam, angka ketiga terendah sejak pelaksanaan Perintah Kawalan Pergerakan (PKP) pada 18 Mac.

Sebelum ini direkodkan angka kes positif Covid-19 kedua terendah iaitu sebanyak 17 kes pada semalam dan kes pertama terendah sebanyak 16 kes pada 12 Mei lepas.

Ketua Pengarah Kesihatan Datuk Dr Noor Hisham Abdullah berkata daripada 22 kes baharu hari ini, lima adalah kes import yang mendapat jangkitan di luar negara manakala 17 merupakan penularan tempatan yang melibatkan sembilan warga asing.

“Oleh itu, jumlah kes positif Covid-19 di Malaysia adalah sebanyak 6,894 dan jumlah kes aktif dengan kebolehjangkitan Covid-19 adalah 1,210 kes,” katanya pada sidang media harian perkembangan Covid-19 di sini semalam.

Beliau berkata sebanyak 59 kes pulih dan dibenarkan discaj hari ini, menjadikan jumlah kumulatif pesakit yang sembuh sepenuhnya daripada jangkitan Covid-19 dan dibenarkan keluar wad ialah 5,571 orang.

Dr Noor Hisham berkata tiada pertambahan kes kematian Covid-19 direkodkan hari ini, menjadikan jumlah kumulatif kes kematian di Malaysia kekal sebanyak 113 kes.

Sehingga kini beliau berkata, terdapat 13 kes positif Covid-19 yang sedang dirawat di Unit Rawatan Rapi (ICU) dan daripada jumlah tersebut, tujuh kes memerlukan bantuan pernafasan.

Sementara itu, Dr Noor Hisham berkata kes-kes positif Covid-19 yang berkait rapat dengan aktiviti merentas negeri amat membimbangkan terutama sekiranya ia berterusan berlaku walaupun selepas penguatkuasaan Perintah Kawalan Pergerakan Bersyarat (PKPB).

“Sehingga hari ini, sebanyak 971 kes positif Covid-19 (14.1 peratus) daripada jumlah keseluruhan kes Covid-19 (6,894 kes) telah mempunyai sejarah merentas negeri.

“Tambahan pula, sebanyak 18 kluster daripada jumlah keseluruhan 49 kluster yang pernah dicatatkan di Malaysia juga adalah berkaitan dengan aktiviti merentas negeri. Sepuluh (10) daripada kluster-kluster tersebut  masih aktif,” katanya.

Sehubungan itu, Dr Noor Hisham menasihatkan masyarakat agar berwaspada semasa tempoh perayaan yang bakal tiba kerana ini mungkin menjadi pemangkin kepada penularan jangkitan Covid-19 ke kawasan-kawasan yang kini telah mencapai status hijau. – Bernama

See author's posts


Setengah juta penduduk Jerman berkurung

BERLIN: Jerman menguatkuasakan perintah berkurung di dua daerah di wilayah barat negara itu susulan penularan wabak Covid-19.

Ia membabitkan lebih setengah juga penduduk Guetersloh dan Warendorf, selepas satu kluster jangkitan baharu dikesan dari sebuah rumah sembelihan.

AFP melaporkan perintah itu adalah pertama selepas pihak berkuasa melonggarkan perintah kawalan.

Ketua Menteri North Rhine-Westphalia, Armin Laschet berkata, ia akan membabitkan 360,000 orang di Guetersloh dan berkuat kuasa sehingga 30 Jun ini.

Selain itu, ia turut membabitkan 278,000 penduduk di Warendorf.

Gulf News pula melaporkan lebih 1,550 disahkan positif Covid-19 di rumah sembelihan Toennies di Rheda-Wiedenbrueck.

Susulan itu, ribuan lagi pekerja dan ahli keluarga mereka diarahkan menjalani kuarantin bagi mencegah penularan virus itu.

Ada laporan mendakwa individu menyalahkan virus itu disebarkan daripada pekerja rumah sembelihan yang berasal dari Eropah Timur.

Susulan arahan terbaharu itu, pawagam, muzium, dewan konsert, kolam renang dalam bangunan dan sauna tidak dibenarkan beroperasi. – AFP

See author's posts


Konfrontasi Sebelum Malaysia

SERANGAN ke atas Tebedu pada 12 April 1963 memulakan konfrontasi bersenjata Indonesia ke atas Sarawak. Serangan itu telah menyebabkan salah seorang anggota keselamatan Sarawak terkorban.

Konfrontasi ini digerakkan oleh tiga kumpulan berbeza iaitu gerila Indonesia, Tentera Nasionalis Kalimantan Utara (TNKU) dan Clandestine Communist Organization (CCO).  TNKU adalah sebuah organisasi yang telah melancarkan pemberontakan di Brunei dan utara Sarawak.

Manakala pertubuhan CCO adalah pertubuhan komunis yang bergerak aktif di Sarawak pada ketika itu. Kebanyakan berita-berita tentang serangan ke atas Sarawak dinamakan sebagai Gerombolan Azahari atau Aza. Azahari merupakan pemimpin Parti Rakyat Brunei (PRB) dan beliau tidak setuju dengan rancangan Malaysia. Atas sebab itu kemungkinan serangan-serangan ini dikaitkan dengan nama beliau.

Bantuan

Serangan ke atas balai polis di Tebedu membuatkan kerajaan British bersedia untuk menghadapi apa sahaja serangan daripada pihak lawan apabila 40 Royal Marine Commandos di bawah Major Jeneral W. C. Walker ditugaskan mengawal sempadan Sarawak.

Untuk menambah kekuatan anggota keselamatan untuk menjaga keselamatan di Sarawak maka 1st Bn. King’s Own Yorkshire Light Infantry telah dibawa masuk ke Sarawak. Pasukan tentera ini diterbangkan dari Brunei pada 13 April 1963 ke Kuching. Pertahanan dan keselamatan Sarawak diperkuatkan lagi dengan adanya sebuah pasukan keselamatan British iaitu The Queen’s Royal Irish Hussars di Kuching.

Pada masa sama kedatangan 40 Royal Marine Commandos disertai oleh 2/10 Gurkha Rifles.  Pasukan keselamatan ini diangkut dari Singapura ke Sarawak menggunakan kapal perang H.M.S. Albion.

Serangan Kedua

Sementara itu kawasan yang menjadi kawasan tidak selamat di Sarawak adalah di sepanjang sempadan Sarawak dan Indonesia. Di kawasan itu pihak musuh sering menceroboh dan menyerang kedudukan pasukan keselamatan.

Keadaan ini berlaku ke atas Balai Polis Tebedu apabila ia diserang kali kedua. Serangan musuh itu dilakukan pada 27 April 1963. Serangan kedua ini melibatkan seramai sembilan  anggota pasukan musuh. Pihak keselamatan Sarawak di bawah 40 Royal Marine Commandos dan Pasukan Polis Hutan telah berjaya mempertahankan balai polis tersebut.  Pihak musuh terpaksa berundur ke sempadan dalam kegelapan malam, dan pertempuran hanya berlangsung selama 15 minit.

Sebenarnya serangan kedua ke atas Sarawak telah dibuat oleh pihak musuh apabila menyerang pasukan keselamatan yang berkhemah di Gumbang berdekatan dengan Pangkalan Terbang. Serangan yang berlaku oleh tentera musuh yang berjumlah sekitar lapan ke 10 orang itu dilakukan pada 23 April 1963.

Serangan ini dilakukan pada awal pagi. Royal Marine yang ditugaskan menjaga sempadan tersebut berjaya menghalang kemaraan serangan tersebut. Pertempuran itu berlangsung selama 20 minit dengan salah seorang anggota keselamatan mengalami kecederaan. Pihak musuh yang sempat melarikan diri  telah meninggal nota bahawa mereka adalah dari TNKU.

Orang awam juga tidak terkecuali menerima akibat serangan pihak musuh. Kejadian di Nanga San berdekatan dengan Lubok Antu adalah bukti jelas tentang tindakan serangan kepada orang awam. Kejadian yang berlaku pada 18 Mei 1963 itu tidak membawa korban kerana penumpang perahu sempat melarikan diri.

Perintah Berkurung

Sementara itu serangan ke atas anggota keselamatan di sempadan ini membawa kepada perintah berkurung dijalankan di sempadan Sarawak iaitu di bahagian Pertama dan Kedua.  Usaha untuk mengenakan perintah berkurung ini adalah untuk menjaga keselamatan penduduk tempatan. Perintah berkurung itu dilakuan selama kira-kira empat bulan telah dilanjutkan lagi bagi mengawal keselamatan di sempadan tersebut.

Satu lagi usaha dilakukan bagi memantapkan keselamatan di sempadan Sarawak ialah dengan melibatkan penduduk tempatan dalam menjaga keselamatan Sarawak. Usaha ini dibuat dengan menubuhkan unit Border Scouts. Pasukan baharu ini ditugaskan untuk mengawal sempadan Sarawak di Bahagian Pertama dan Kedua.

Pasukan ini dilatih oleh pasukan keselamatan secara latihan gerila. Mereka ini akan ditempatkan di kampung masing-masing.  Mereka ini juga diberi pakaian seragam berwarna hijau hutan yang lengkap dengan shoulder flashes dan lencana.

Mereka juga akan dibekalkan dengan senjata. Bagi memberi keselesaan kepada mereka pihak kerajaan bersetuju memberi gaji bulanan sebanyak $130 sebulan dan elaun khas sebanyak $20. Mereka ini juga akan menerima bonus tahunan sebanyak $120 setahun.  Pasukan ini menjadi pasukan bantuan polis Sarawak.

Usaha untuk mengrekrut penduduk tempatan ini dilakukan dengan jumlah kecil. Ini kerana pihak kerajaan hanya mahu sejumlah kecil sahaja penduduk sesesuatu kawasan terlibat, dan tidak mahu menganggu kehidupann harian penduduk kampung. Mereka yang akan dipilih bagi menganggotai pasukan ini berumur antara 17 ke 45 sahaja.

Langkah untuk menjaga keselamatan Sarawak ini juga melibatkan usaha untuk meminta orang ramai terutama bukan bumiputera untuk menyerahkan senjata yang mereka miliki.  Setakat April 1963 sebanyak lebih 6,300 patah senapang telah diserahkan kepada pihak berkuasa.

Jumlah serahan senjata ini bertambah pada bulan Mei apabila sebanyak kira-kira 8,000 telah diserah kepada pasukan keselamatan. Terdapat beratus lagi senjata yang belum diserahkan kepada pihak berkuasa keselamatan.

Penutupan Sekolah

Kesan ketara tentang serangan pihak musuh ini menyebabkan beberapa buah sekolah di sempadan telah ditutup untuk sementara waktu. Di Tebedu dua sekolah telah ditutup dan salah sebuahnya dibuka semula pada pertengahan Jun.

Di Lubok Antu pula Lubok Huntih School juga terpaksa ditutup kerana berlaku serangan oleh pihak musuh.  Keadaan sama juga berlaku di salah sebuah sekolah di Lundu.

Serangan Hendap

Usaha menggiatkan lagi keselamatan Sarawak beberapa usaha ketenteraan dimantapkan.  Atas sebab itu pihak musuh tidak boleh sesuka hati dapat memasuki sempadan Sarawak tanpa kawalan ketat dari tentera keselamatan.

Kawalan ketat ke atas penceroboh membawa kepada kejadian tembak menembak yang berlaku pada 8 Julai 1963.  Pada hari kejadian anggota keselamatan berjaya menyerang hendap dua anggota musuh yang menyelinap masuk ke Sarawak di Bahagian Kedua.  Satu pertempuran kecil berlaku yang membawa kepada  salah seorang anggota pasukan musuh terbunuh.

Manakala seorang lagi sempat melarikan diri dengan kecederaan. Senjata yang digunakan oleh pihak musuh dikenal pasti sebagai senjata yang dirampas oleh pihak musuh pada serangan pertama di Tebedu.

Penafian

Sementara itu Leftenan General Abang Kifli sebagai Panglima Agong bagi tentera Pemberontak Brunei telah menegaskan bahawa pihak Indonesia tidak terlibat dalam serangan yang dibuat ke atas sempadan Sarawak. Beliau menyatakan bahawa tentera yang menyerang itu adalah daripada pihak mereka.

Serangan mereka ini dilakukan ke atas kedudukan tentera pihak penjajah British yang terletak di Gumbang dan Tebedu. Beliau juga menegaskan bahawa serangan itu tidak melibatkan orang Indonesia.

Sebaliknya pihak berkuasa di Sarawak mendapati bahawa penyerang-penyerang dari TNKU itu adalah orang Indonesia. Ini kerana tangkapan yang dibuat ke atas pasukan musuh mendapati bahawa mereka itu berasal dari Kalimantan, Indonesia.

Salah seorangnya ditangkap mengatakan bahawa beliau telah direkrut sejak Mac 1963.  Beliau yang berasal daripada Sambas itu telah menerima latihan tentera pada 10 April 1963.

Secara keseluruhannya pihak British masih mampu mengawal keselamatan di Sarawak.  Serangan pihak musuh tidak berjaya menggugat pembentukan Malaysia. Malahan Malaysia akhirnya terbentuk pada 16 September 1963.

Dr. Suffian Mansor adalah Pengerusi Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


Kerajaan Sabah yang baharu fokus pulih ekonomi

KOTA KINABALU: Kerajaan Negeri Sabah komited untuk memberi fokus utama kepada usaha memulihkan ekonomi yang terjejas akibat penularan pandemik Covid-19, kata Ketua Menteri yang baru dilantik Datuk Hajiji Noor.

Hajiji berkata, kerajaan negeri akan memberikan komitmen penuh dalam menghadapi cabaran bagi membendung penularan wabak itu seterusnya menangani implikasinya.

“Kita mengambil alih kerajaan (negeri) ini dalam satu suasana yang bukan seperti biasa. Kita menghadapi masalah ekonomi akibat Covid-19. Justeru, matlamat utama kita sekarang ialah untuk memulihkan ekonomi akibat (penularan) wabak itu,” katanya.

Beliau berkata demikian dalam sidang media selepas mengadakan pertemuan dengan Setiausaha Kerajaan Negeri Datuk Safar Untong di Pusat Pentadbiran Negeri Sabah di sini, semalam.

Turut hadir dalam sidang media itu ialah ketiga-tiga timbalan ketua menteri Sabah yang baharu dilantik iaitu Datuk Seri Bung Moktar Radin, Datuk Dr Jeffrey Kitingan dan Datuk Dr Joachim Gunsalam.

Terdahulu, Hajiji bersama ketiga-tiga timbalan ketua menteri dan dua menteri Kabinet kerajaan negeri yang baharu, mengangkat sumpah di hadapan Yang Dipertua Negeri Sabah Tun Juhar Mahiruddin di Istana Negeri, pagi semalam.

Dua menteri kabinet negeri itu ialah Menteri Kewangan II merangkap Menteri Kerajaan Tempatan dan Perumahan Sabah Datuk Masidi Manjun serta Menteri Luar Bandar Sabah Datuk Jahid Jahim.

Hajiji yakin menteri-menteri kabinet Sabah yang baru dilantik akan dapat menggalas tugas dan tanggungjawab dengan baik serta amanah kerana masing-masing mempunyai pengalaman dalam pentadbiran.

“Saya juga berharap mereka yang diberi amanah dan tanggungjawab supaya melaksanakan tugas dengan sebaiknya,” katanya sambil menambah, kerajaan Sabah baharu akan menjadi satu kerajaan yang boleh membela nasib rakyat dan mentadbir negeri dengan baik.

“Amanah dan tanggungjawab ini amat besar dan mencabar. Saya memohon semua pihak termasuk rakyat untuk bersatu demi kepentingan tanah air. Hasrat saya untuk memimpin rakyat ke arah Sabah maju jaya,” katanya.

Sementara itu, Hajiji turut menjunjung kasih atas perkenan serta kepercayaan Tun Juhar melantik beliau untuk melaksanakan amanah sebagai Ketua Menteri Sabah dan menurutya pelantikan itu merupakan satu penyempurnaan kepada mandat diberikan rakyat Sabah untuk penubuhan sebuah kerajaan negeri.

“Setinggi-tinggi penghargaan diucapkan buat rakyat Sabah yang telah menunaikan hak serta tanggungjawab dalam proses demokrasi, sekali gus membolehkan penubuhan kerajaan baharu secara tertib dengan kewujudan mandat yang jelas.

“Saya merakamkan ucapan terima kasih kepada para Ahli Dewan Undangan Negeri (ADUN) yang telah menzahirkan sokongan untuk saya memimpin kerajaan negeri Sabah, khususnya daripada Perikatan Nasional (PN), Barisan Nasional (BN), Parti Bersatu Sabah (PBS) dan ADUN Bebas,” katanya.

Gabungan Rakyat Sabah, merangkumi PN, BN dan PBS, memperoleh majoriti mudah untuk mengambil alih tampuk pimpinan kerajaan negeri daripada Parti Warisan Sabah pada Pilihan Raya Negeri Sabah ke-16 apabila memperoleh 38 daripada keseluruhan 73 kerusi Dewan Undangan Negeri ini.– Bernama

See author's posts


‘Tolong kamek terperangkap’

KUCHING: ‘Tolong, kamek terperangkap tok, api dah marak gilak’.

Itu antara kata-kata terakhir Aneeqa Affandi, 35, ketika menghubungi rakan sekerjanya lewat petang semalam.

Dia antara tiga mangsa yang maut dalam kebakaran bermula kira-kira jam 7.03 petang semalam membabitkan sebuah rumah konkrit dua tingkat di Kampung Gita.

Rakan sekerjanya yang enggan namanya didedahkan berkata, mereka cuba menghubungi mangsa kembali tetapi telefon sudah tidak lagi berjawab.

Malah, seorang lagi rakan sekerjanya memberitahu, arwah juga sempat membuat panggilan video menunjukkan keadaan kebakaran dalam bilik rumah di tingkat atas sewaktu kebakaran.

“Biar video itu saya simpan sebagai kenangan, saya sedih sangat,” katanya.

Turut terkorban dalam kebakaran itu ialah bapa Aneeqa, Datu Affandi Keli, 69, seorang pesara dan anak buahnya, Nor Hasyidah Ajis, 22.

Affandi pernah bertugas sebagai Pengarah di Dewan Bandaraya Kuching Utara (DBKU) selain Setiausaha Tetap Kementerian Perumahan.

Aneeqa yang berkelulusan dalam bidang pelancongan dari sebuah universiti di Perth, Australia bertugas di salah sebuah hotel di Jalan Nanas di sini.

Sumber ahli keluarga pula memberitahu, suami Aneeqa yang kini bertugas di Perth, dijangka pulang hari ini.

Pengarah Bomba Sarawak Datu Khirudin Drahman berkata, ketiga-tiga mangsa dipercayai meninggal dunia akibat terhidu asap.

“Hanya mangsa lelaki ditemui dengan sedikit kesan melecur di lengannya – berkemungkinan besar disebabkan serpihan api.

“Punca sebenar kematian masih perlu disahkan oleh Jabatan Forensik Hospital Umum Sarawak (SGH),”katanya ketika ditemui pemberita di lokasi kebakaran iaitu Lorong Bunga Tongkeng Kampung Gita, malam tadi.

Jabatan Bomba dan Penyelamat dalam satu kenyataan malam tadi menyatakan berkata pihaknya menerima panggilan mengenai kejadian itu pada jam 7.03 malam.

“Anggota bomba dari balai bomba Petra Jaya dan Batu Lintang berjaya memadamkan kebakaran kira-kira jam 8 malam.

“Ketika sedang memadamkan api, pihak bomba dimaklumkan terdapat tiga individu berada di dalam rumah tersebut.

“Sejurus api berjaya dikawal, mereka memasuki rumah berkenaan kira-kira jam 8.30 malam dengan menaiki tangga ke tingkat dua dan menemui salah seorang maut di dalam sebuah bilik pada jam 8.40 malam.”

Pencarian seterusnya membawa kepada penemuan dua lagi mangsa di tingkat atas rumah itu.

See author's posts


SST jana pendapatan tambahan

SERIAN: Pelaksanaan lima peratus Cukai Jualan Negeri (SST) ke atas produk petroleum membolehkan Sarawak menikmati pendapatan tambahan untuk membangunkan negeri.

Ketua Menteri Datuk Patinggi Abang Johari Tun Openg berkata, Sarawak juga telah menang kes mahkamah ke atas Petroliam Nasional Berhad (Petronas) dan berhak mengutip cukai jualan tersebut berdasarkan perlembagaan negeri dan Perjanjian Malaysia 1963 (MA63).

“Kini, kita ada pendapatan tambahan daripada SST itu yang mana jumlahnya adalah empat kali ganda dari royalti minyak yang kita terima.

“Jadi, apabila kita ada pendekatan kita adalah rasional dengan melihat kepada hak dan undang-undang kita, dan kita laksanakan melalui parti kita sendiri (Gabungan Parti Sarawak), ia memberikan kita manfaat,” katanya.

Abang Johari berkata demikian dalam ucapannya pada Majlis Pelancaran Projek Menaik Taraf Jalan Padawan (Fasa 1) Bahagian Serian bertempat di Dewan Serbaguna Tapah, di sini, semalam.

“Bagi kita di Sarawak, kita akan terus mempertahankan hak kita sebagai sebuah negeri dalam persekutuan dan saya meneruskan usaha Allahyarham Tok Nan untuk mengambil semula hak kita yang terhakis.

“Dahulu ada pihak yang bertanya kepada saya kenapa keluar parti Barisan Nasional (BN), dan selepas BN kalah pada Pilihan Raya Umum yang lalu, saya mengambil keputusan untuk keluar dan membentuk GPS.

“Kerana semasa di dalam BN peraturannya kita mengikut keputusan parti, apa kita hendak sesuatu kita tak dapat laksanakan oleh sebab peraturan itu, dan apabila membentuk GPS kita bebas dan dapat mentadbir Sarawak dan menjaga hak Sarawak kita sendiri,” jelasnya.

See author's posts


Jahar Nor  ‘suntik’ inspirasi

BEKAS penjaga gol lagenda bola sepak Sarawak, Jahar Nor berkesempatan menyuntik semangat inspirasi kepada pemain skuad Datus United selepas perlawanan persahabatan menentang Sarawak United ll di Stadium Sarawak, Ahad lalu.

Beliau yang juga merupakan jurulatih penjaga gol Sarawak United ll, menekankan bahawa seseorang pemain memerlukan disiplin tinggi dan bermain dengan semangat berpasukan adalah penting bagi seseorang pemain untuk pergi melangkah dengan lebih jauh.

Katanya, aspek ini sangat mustahak dimiliki seseorang pemain baharu jika mahu berjaya sebagai seorang pemain yang disegani dan mampu bertahan lebih lama.

“Pada saya, disiplin serta menghargai rakan-rakan dalam pasukan membolehkan seseorang pemain dapat terus meningkatkan kualiti permainan selain dapat beraksi dengan lebih efektif.

“Kita harus menghargai kerjasama dan sumbangan rakan-rakan dalam pasukan kerana tanpa mereka kita tidak boleh bermain dengan baik dan mampu mengukir nama,” katanya kepada pemain.

Beliau turut berpesan kepada pemain muda supaya bekerja dengan lebih keras, berdisiplin dan sentiasa merendah diri baik ketika berada dalam dan luar padang.

Beliau turut menekankan terutamanya pemain-pemain muda perlu mengikis budaya terlalu mementingkan ganjaran terlebih dahulu jika mahu pergi jauh.

Menurutnya, bakat sahaja belum menjamin kejayaan seseorang pemain jika mereka tidak berdisplin dan hilang fokus.

“Bakat sahaja tidak cukup, semua orang tahu tendang bola. Kita kena rajin dan perlu ada kekuatan diri. Pemain juga mesti ada keinginan untuk terus belajar memperbaiki kelemahan.

“Ganjaran pasti akan datang secara automatik jika orang melihat potensi kamu. Kerana itu kamu perlu sentiasa bekerja keras meningkatkan prestasi diri dan jangan mengalah,” ujarnya.

Menurut Jahar lagi, untuk berjaya seseorang pemain itu perlu memiliki ilmu selain bola sepak dan sentiasa fokus baik semasa latihan mahupun ketika perlawanan.

Apa yang penting tegasnya, pemain perlu mempunyai sikap positif dan ‘winning mentality’.

Jahar juga mengingatkan pemain-pemain muda supaya sentiasa menjaga imej dan maruah pasukan serta mengelak terbabit dalam perkara-perkara negatif.

Katanya, ini penting bagi memastikan kredibeliti seseorang pemain sentiasa terjaga dan sentiasa diingati penyokong serta peminat.

“Dulu rata-rata pemain sentiasa dikenang penyokong kerana nama mereka sentiasa bersih, saya fikir pemain yang ada sekarang harus meneledani sikap yang positif seperti itu jika mahu berjaya,” tegasnya.

Turut hadir Pengurus pasukan Datus United, Awang Putrayusrie Awang Redzuan dan Ketua jurulatih Datus United, Sufian Ibrahim.

Oleh ADI SAFARMAN

See author's posts


Program korban ikut SOP

SIMUNJAN: Program ibadah korban bagi kawasan Dewan Undangan Negeri (DUN) N.25 Simunjan akan dilaksana mengikut Prosedur Operasi Standard (SOP) serta garis panduan yang telah ditetapkan.

Ahli Dewan Undangan Negeri (ADUN) Simunjan, Awla Dris memberitahu, satu taklimat khas untuk ketua masyarakat dari kampung yang terlibat bagi menerangkan tatacara pelaksanaan program berkenaan telah diadakan baru-baru ini.

“Yang pastinya program ibadah korban untuk DUN N.25 Simunjan akan berpandu kepada SOP yang telah ditetapkan,” ujar Awla ketika mengulas mengenai perkara itu semalam.

Menurut Awla, beliau percaya tiada masalah bagi penduduk kampung yang terlibat mempraktikkan norma baharu dalam melaksanakan ibadah korban itu kelak.

Katanya, lebih tiga puluh ekor lembu bagi program korban untuk kawasan DUN N.25 Simunjan yang akan diadakan pada hari Sabtu (1 Ogos).

Tambah Awla, Menteri Pelancongan, Seni Dan Budaya, Dato’ Sri Hajah Nancy Shukri akan turut serta menjayakan program korban berkenaan.

Oleh Faizal Bujang

See author's posts


Jejambat baharu bakal dibina

KUCHING: Sebuah jejambat bakal dibina berhampiran SMK Tun Abang Haji Openg untuk meningkatkan tahap keselamatan pelajar dan warga kerja sekolah.

Menteri Muda Utiliti (Bekalan Air) Datuk Dr. Abdul Rahman Junaidi berkata, pembinaan jejambat tersebut merupakan salah satu daripada skop projek Jalan Lingkaran Dalam Bahagian Kuching – Pakej B.

“Jejambat ini penting untuk menjamin keselamatan pengguna jalan raya terutama pelajar dan warga sekolah,” katanya.

Beliau berkata, demikian selepas mengikuti taklimat bersama Jabatan Kerja Raya (JKR) dan wakil SMK Tun Abang Haji Openg baru-baru ini.

Dr. Abdul Rahman yang juga Menteri Muda di Jabatan Ketua Menteri (Hal Ehwal Islam dan DBKU) menjelaskan, selain pembinaan jejambat tersebut, projek itu turut merangkumi kerja menaiktaraf jalan satu kepada dua lorong berkembar sepanjang 5.18 kilometer dari Bulatan Mardi ke Bulatan Demak.

Menurutnya, kerja menaiktaraf turut dijalankan dari Bulatan Demak ke Bulatan Gersik sepanjang 2.07 kilometer.

“Secara keseluruhannya kerja menaik taraf jalan ini melibatkan laluan sepanjang 7.25 kilometer.

“Ia akan melancarkan lalu lintas dari Jalan Sultan Tengah ke Jalan Tun Salahuddin,” ujarnya.

Selain itu, beberapa lampu isyarat turut dibina manakala sebuah jambatan turut dibina menyeberangi Sungai Siol serta pembinaan lampu jalan.

Sementara itu, Dr. Abdul Rahman berterima kasih kepada Kerajaan Sarawak kerana membiayai pembinaan jalan tersebut.

Oleh Diyana Samsuddin

See author's posts


11 LANGKAH DILANJUTKAN

KUCHING: Kerajaan Sarawak telah memperuntukan sejumlah RM405 juta bagi program Bantuan Khas Sarawakku Sayang 5.0 (BKSS 5.0) sebagai usaha meringankan beban rakyat di negeri ini.

Ketua Menteri Datuk Patinggi Abang Johari Tun Openg, pendekatan yang merangkumi 11 langkah yang diperkenalkan di dalam BKSS sebelum ini akan dipanjangkan bermula Januari ini hingga Jun nanti.

“Kerajaan Sarawak akan memberikan diskaun sebanyak lima hingga 25 peratus ke atas bil elektrik yang memberi manfaat kepada 642,000 isi rumah dan melibatkan kos keseluruhan bil berjumlah RM166.2 juta.

“Selain itu, diskaun sebanyak 10 hingga 25 peratus ke atas bil air dengan jumlah kos keseluruhan sebanyak RM31.5 juta dijangka akan memberi manfaat kepada 568,000 isi rumah di seluruh Sarawak.

“Kedua-dua diskaun bil bulanan sepanjang Januari hingga Jun yang akan memberikan manfaat kepada pengguna domestik, komersial dan industri ini akan dibiayai sepenuhnya oleh Kerajaan Sarawak,” katanya ketika sidang media pengumumam BKSS 5.0 yang berlangsung menerusi platform atas talian Zoom, semalam.

Menurut beliau, tumpuan BKSS kali ini turut lebih mengarah kepada membantu meringankan kos sara hidup rakyat di negeri ini sepanjang Perintah Kawalan Pergerakan Bersayarat (PKPB) yang dikuatkuasakan baru-baru ini.

Selain itu, Abang Johari turut mengumumkan diskaun sebanyak 50 peratus sewa bagi Skim Perumahan HDC yang dilaksanakan sepanjang Januari hingga Jun 2021.

Jelasnya, diskaun ini akan memberikan manfaat kepada 3,200 penyewa Skim Perumahan HDC di seluruh Sarawak dengan kos keseluruhan dianggarkan melebihi RM3 juta.

“Di samping itu, Kerajaan Sarawak turut mengenakan diskaun 30 peratus pembayaran cukai tanah bagi tahun 2021 melibatkan kos keseluruhan sebanyak RM11.8 juta.

“Langkah ini akan memberikan manfaat kepada lebih 52,400 tempat kediaman, pusat komersial dan industry, perladangan berskala besar dan lain-lain kemudahan awam,” tambahnya lagi.

Sementara itu, Abang Johari turut mengumumkan penangguhan pembayaran premium tanah bagi tahun 2021 secara sekali bayaran (one-off) sahaja.

Jelasnya, sebanyak lebih 1,720 pemilik tanah di seluruh Sarawak merangkumi tanah pertanian, kediaman, komersial dan industri seperti institusi awam dan swasta akan menikmati manfaat ini.

Dalam hal berkaitan, beliau turut memaklumkan beberapa lagi langkah yang diumumkan menerusi BKSS 5.0 kali ini adalah tertumpu kepada para peniaga di setiap peringkat di negeri ini bagi memastikan kelangsungan operasi perniagaan mereka.

Oleh AKMAL ADIB YUSUP

See author's posts


PDRM, RELA periksa 21 kenderaan

JIKU JUGUONG

MARUDI: Polis Diraja Malaysia
(PDRM) dengan bantuan anggota RELA meneruskan sekatan jalan di pangkalan feri
Sg. Ridan Marudi sehingga 14 Aprilekoran Perintah Kawalan Pergerakan susulan
penuluran wabak Covid-19.

Mereka mula beroperasi dari jam 9.00 pagi sehingga 4.00
petang dan setakat jam 9.00 hingga 11.30 semalam sebanyak 21 buah pelbagai
jenis kenderaan dari Miri ke Marudi ditahan untuk pemeriksaan.

Kebanyakkan kenderaan yang diperiksa adalah kenderaan
yang membawa bahan-bahan makanan dibawa dari Miri ke Marudi selain barang-barang
pusat kesihatan.

Sehubungan itu tinjauan Utusan Sarawak mendapati beberapa
buah kampung lengang sejak Perintah Kawalan Pergerakan dikuatkuasakan.

Penduduk kampungkini diarah berkurung dalam rumah ketika
virus Covid-19 ini merebak.

Ketua masyarakat Melayu, Penghulu Haji Edrews memberi
nasihat kepada penduduk kampung supaya mematuhi arahan PKP dan duduk dalam
rumah sepanjang masa dalam tempoh yang ditetapkan kerajaan.

Beliau berharap semua pihak memberi kerjasama sepenuhnya
supaya rangkaian Covid-19 ini dapat dibendung sepenuhnya.

See author's posts


SOP PKP tidak statik

KUALA LUMPUR: Prosedur Operasi Standard (SOP) Perintah Kawalan Pergerakan (PKP) yang dikeluarkan oleh Majlis Keselamatan Negara (MKN) adalah tidak statik tetapi bersifat dinamik mengikut perkembangan semasa penularan jangkitan Covid-19.

Perdana Menteri Tan Sri Muhyiddin Yassin berkata, sebarang keputusan untuk melaksanakan sekatan pergerakan atau ‘lockdown’  ditetapkan oleh MKN selepas rundingan melibatkan pelbagai pihak mengikut keperluan menangani situasi pandemik Covid-19.

Justeru, katanya, berlaku perubahan dalam penetapan SOP dari semasa ke semasa adalah tertakluk kepada perubahan situasi jangkitan itu sendiri.

“Ikut keadaan situasi yang memerlukan kita membuat pelarasan untuk menangani situasi yang berbeza-beza. Contoh (sebelum ini) dibenarkan restoran menerima pelanggan masuk makan. Kemudian tidak boleh pula.

“Saya minta maaf kalau ada yang agak keliru. SOP tidak dibuat oleh MKN sewenang-wenang,” katanya, dalam program Bicara Khas Cabaran Pandemik Covid-19 Eksklusif Bersama YAB Perdana Menteri yang disiarkan RTM dan Bernama TV semalam.

Muhyiddin berkata, beliau memahami rungutan rakyat yang melihat seolah-olah SOP berubah-ubah namun ia disebabkan oleh situasi keadaan Covid-19 itu sendiri yang berubah.

Beliau menegaskan pelaksanaan SOP diputuskan dalam mesyuarat yang turut dihadiri Peguam Negara Tan Sri Idrus Harun bersama Menteri Kanan (Kluster Keselamatan) Datuk Seri Ismail Sabri Yaakob.

Menurutnya, selepas diwartakan dan dikuatkuasakan, SOP berkenaan diumumkan kepada orang ramai supaya semua pihak mengetahuinya.

”Kalau tidak faham juga boleh tanya dan kita sudah minta menteri-menteri untuk beri penjelasan, pegawai-pegawai beri penjelasan. Pemimpin masyarakat yang ada program empowerment (pemerkasaan) pun sudah diberi penerangan supaya mereka bantu menjelaskan situasi dan keadaan,” katanya.

Dalam perkembangan berkaitan, Muhyiddin menjelaskan kerajaan negeri tidak mempunyai kuasa untuk meminta mengubah SOP kerana kuasa terletak kepada kerajaan Persekutuan di bawah Akta Pencegahan dan Pengawalan Penyakit Berjangkit 1988 (Akta 342) Kementerian Kesihatan atau Akta Standard Minimum Perumahan, Penginapan dan Kemudahan Pekerja 1990 (Akta 446) di bawah Kementerian Sumber Manusia.

Mengenai ketidakpatuhan SOP, Perdana Menteri berkata setiap tindakan diambil adalah berlandaskan undang-undang yang diwartakan tanpa mengira status seseorang itu.

“Apa kuasa hendak tangkap atau kenakan kompaun RM10,000? Pasal itu SOP bersandarkan undang-undang dan diwartakan. Kalau tidak diwartakan, tidak sah. Ini cerita yang tidak ramai orang tahu.

“Sebab itu kalau kerajaan buat keputusan hendak buat SOP, selagi tidak diwartakan ia belum boleh dikuatkuasakan,” katanya.

Ditanya mengenai dakwaan individu yang ‘kebal’ dan kewujudan dua darjat dalam penguatkuasaan SOP, Muhyiddin berkata, tidak ada dwistandard dalam pelaksanaan dasar kerajaan.

“Kerajaan tidak kira siapa. Menteri ke Perdana Menteri, siapa yang melanggar (SOP) dan memang nyata ada bukti-bukti ikut undang-undang maka mereka tidak akan terlepas daripada dikenakan hukuman, kompaun, charge (pendakwaan) dan sebagainya,”katanya.

Bagaimanapun, beliau berkata, dengan jumlah 30 juta penduduk Malaysia, pihak berkuasa juga tidak dapat memantau jumlah yang begitu ramai itu dan ada yang akan dilihat seolah-olah terlepas daripada hukuman.

Oleh itu, Perdana Menteri meminta rakyat supaya elak daripada melakukan kesalahan mengingkari SOP kerana ia dibuat bukan untuk menyekat kebebasan termasuk hak asasi manusia.

Sehubungan itu, beliau meminta rakyat supaya memberi kerjasama dengan mematuhi SOP demi menjamin kesejahteraan semua dalam membendung penularan jangkitan Covid-19.

– Bernama

See author's posts


Abang Jo sangkal kejujuran Anwar

KUCHING: Gabungan Parti Sarawak (GPS) menyangkal kejujuran Pakatan Harapan (PH) untuk melaksanakan sepenuhnya Perjanjian Malaysia 1963 (MA63) dan memberi penurunan kuasa kepada Sabah dan Sarawak jika mendapat mandat selepas Pilihan Raya Umum ke-15 (PRU-15).

“Anda percaya?” kata Pengerusi GPS, Datuk Patinggi Tan Sri Abang Johari Tun Openg ketika diminta mengulas kenyataan Pengerusi PH, Datuk Seri Anwar Ibrahim itu.

Premier Sarawak enggan mengulas lanjut tetapi mengingatkan apa yang dilakukan oleh PH ketika memerintah negara selama 22 bulan selepas PRU-14 pada 2018.

“Setelah apa yang berlaku pemerintahan 22 bulan dahulu? Itu saja komen saya,” katanya pada sidang media selepas merasmikan program Sarawakku Sayang 2022 di Esplanade Telaga Air di sini, hari ini.

Mengenai kenyataan Anwar bahawa PH sentiasa terbuka untuk berbincang atau bekerjasama dengan mana-mana parti termasuk GPS, selepas keputusan PRU-15 pada 19 November ini, Abang Johari berkata:

“Bertanding dahulu, baru kita tahu macam mana. Kalau tidak bertanding tidaklah tahu.”

Anwar dilaporkan membuat kenyataan itu ketika berucap pada pelancaran Tawaran Harapan Untuk Sarawak di sebuah hotel di Kuching semalam.

PH adalah gabungan Parti Keadilan Rakyat (PKR), DAP dan Parti Amanah Negara (AMANAH). Tiga parti ini turut bertanding menentang calon GPS pada PRU-15 ini.

Oleh Azreen Keria

See author's posts


Kuching ‘bandar berhantu’

ZARINA ABDULLAH

KUCHING: Bandar Raya Kuching ibaratkan ‘bandar berhantu’ iaitu ungkapan menjelaskan situasi semasa betapa lengangnya bandar yang merupakan ibu negeri Sarawak ini setelah memasuki hari kelapan Perintah Kawalan Pergerakan (PKP) dilaksanakan di seluruh Malaysia.

Ini ditambah lagi dengan perintah sekatan perjalanan yang bermula jam 7.00
malam hingga 7.00 pagi setiap hari oleh Kerajaan Sarawak yang mana hanya mereka
yang mempunyai kelulusan perjalanan, barisan hadapan yang bertugas, warga media
dan beberapa perkhidmatan penting sahaja dibenarkan bergerak pada waktu itu.

Bandar Raya Kuching terus sepi dan lengang termasuk di tempat-tempat
tumpuan umum, sebagai contoh Jalan Main Bazaar yang sentiasa sibuk dengan
pelancong kini kosong tanpa pengunjung selain kedai-kedai disekitarnya ditutup.

Manakala jalan-jalan raya yang sentiasa sesak pada hari biasa turut
lengang, begitu juga dengan tempat rekreasi, fasiliti sukan dan tempat awam
serta pusat membeli belah, terus kosong seperti tidak penghuni.

Semalam, Perdana Menteri Tan Sri Muhyiddin Yassin telah mengumumkan bahawa
PKP dilanjutkan sehingga 14 April ini berikutan jangkitan Covid-19 tidak
menunjukkan sebarang tanda penurunan, ini menjadikan seluruh negara menjalani
PKP hampir sebulan yang mana ia telah bermula 18 Mac lalu.

Tinjauan Utusan Sarawak di sekitar bandar mendapati tempat yang agak ramai
adalah di pasar raya dan beberapa pasar basah berikutan orang ramai hendak
membeli keperluan asas selain banyak yang sudah menerima gaji bulanan.

Namun pasar raya di sekitar bandar raya boleh dipuji kerana mengamalkan
langkah-langkah kebersihan dan berjaga-jaga yang ketat antaranya mengarahkan
orang ramai mencuci tangan terlebih serta memeriksa suhu badan dahulu sebelum
dibenarkan masuk, selain hanya seorang wakil dibenarkan masuk.

Sementara menunggu giliran masuk itu, orang ramai turut bersusun dengan
mengamalkan jarak sosial satu meter antara satu sama lain dan selepas selesai
membeli belah, mereka kelihatan terus bergerak pulang ke rumah masing-masing,
dan ini menunjukkan kesedaran yang tinggi dikalangan masyarakat.

Manakala tinjauan di waktu malam juga mendapati keadaan semakin sunyi sepi
dengan yang banyak kelihatan adalah sekatan-sekatan polis di kebanyakkan tempat
bagi mengekang orang ramai daripada berjalan atau bergerak tanpa tujuan.

Sekitar jam 7.00 malam, dapat dilihat di jalan raya adalah orang ramai yang
balik kerja dan yang mana kebanyakkan adalah ‘abang-abang’ penghantar iaitu
mereka yang terlibat dalam perkhidmatan penghantaran makanan seperti ‘Food
Panda’, “Grab Food’ dan beberapa lagi.

Orang ramai juga difahamkan semakin banyak menggunakan perkhidmatan
penghantaran makanan dan barang seperti yang disarakan oleh Perdana Menteri
kerana ia lebih selamat selain mengurangkan kesesakan di tempat awam.

Sehubungan itu, diharap situasi ini akan berterusan untuk tempoh tiga minggu
lagi dari sekarang, ini adalah amat penting untuk memutuskan rantai penularan
wabak Covid-19 seperti yang kita lihat diamalkan oleh negara China yang
menunjukkan hasil amat bagus sekali.

See author's posts


Erdogan sertai solat Jumaat pertama di Hagia Sophia

ISTANBUL: Puluhan ribu umat Islam membanjiri Hagia Sophia di Istanbul bagi mengambil bahagian dalam solat Jumaat pertama di masjid tersebut selepas 86 tahun.Malah Presiden Turki, Recep Tayyip Erdogan turut menyertai para jemaah menunaikan ibadah itu.Peluang keemasan itu tidak dilepaskan umat Islam di Turki apabila ada yang sanggup menunggu di luar bangunan malam Khamis.Walaupun ramai yang menghadiri momen bersejarah itu, langkah pencegahan Covid-19 masih dilakukan termasuk penjarakan sosial dan pemakaian pelitup muka.

Sebelum ini, Erdogan mengumumkan penukaran Hagia Sophia kepada masjid setelah mahkamah membatalkan status muzium di tapak tersebut.Penukaran status bangunan bersejarah itu kepada masjid menggembirakan jutaan umat Islam di Turki meskipun ia mendapat bantahan daripada beberapa pihak.

Hagia Sophia pada asalnya dibina empayar Rom timur sebagai gereja besar pada abad keenam masihi sebelum diubah menjadi masjid oleh kerajaan Uthmaniyah pada 1453.Statusnya sekali lagi bertukar apabila kerajaan sekular Turki menjadikannya muzium pada 1934.-AFP

See author's posts


Banjir di tiga negeri bertambah buruk, jumlah mangsa terus meningkat

KUALA LUMPUR: Keadaan banjir di tiga negeri iaitu Sabah, Johor dan Pahang bertambah buruk berikutan hujan berterusan menyebabkan pertambahan bilangan mangsa yang dipindahkan ke pusat pemindahan sementara (PPS), selain Sarawak menjadi negeri terbaharu dilanda bencana itu.

Jabatan Meteorologi Malaysia (MetMalaysia) dalam kenyataan pagi ini memaklumkan keadaan hujan dijangka terus berlaku di beberapa tempat di Kudat, Tawau, Sandakan, Pantai Barat dan pedalaman Sabah, selain di Kelantan, Terengganu, Pahang dan Johor.

Di SABAH, jumlah mangsa banjir di negeri itu meningkat mendadak kepada 6,313 orang yang ditempatkan di 26 PPS di lima daerah setakat 8.00 pagi ini, berbanding 1,421 orang pada 8.00 malam tadi.

Sekretariat Jawatankuasa Pengurusan Bencana Negeri (JPBN) Sabah dalam kenyataan memaklumkan mangsa banjir teramai adalah di Kota Marudu dengan 4,784 orang daripada 1,731 keluarga yang berlindung di 11 PPS, manakala 761 orang (203 keluarga) dipindahkan ke tiga PPS di Kudat.

Selain itu, seramai 406 orang (162 keluarga) ditempatkan di empat PPS di Pitas, diikuti 344 orang (88 keluarga) di tujuh PPS di Paitan manakala Lahad Datu, yang menjadi daerah terbaharu dilanda banjir mencatatkan 18 mangsa (tiga keluarga) yang berada di PPS Sekolah Menengah Kebangsaan Terusan.

Menurut kenyataan itu, 153 orang daripada 50 keluarga yang sebelum ini ditempatkan di PPS Rumah Ketua Kampung Sinasak Batu dan Surau Kampung Sibuang telah diarah berpindah ke PPS Sekolah Kebangsaan (SK) Pekan 2 kerana PPS asal berisiko banjir.

Di JOHOR, angka mangsa banjir di tujuh daerah iaitu Pontian, Kota Tinggi, Kluang, Segamat, Mersing, Batu Pahat dan Muar, turut mencatatkan pertambahan kepada 5,455 orang melibatkan 55 PPS setakat 8 pagi ini, berbanding 5,000 orang yang direkodkan setakat 10 malam tadi.

Menurut JPBN negeri itu, Segamat terus mencatatkan angka tertinggi mangsa seramai 1,801 orang daripada 504 keluarga yang ditempatkan di 21 PPS, diikuti Kluang dengan 1,256 orang (353 keluarga) di 12 PPS dan Mersing 1,153 orang (347 keluarga) di tujuh PPS.

Di Kota Tinggi, seramai 738 orang (179 keluarga) dipindahkan ke tujuh PPS, Batu Pahat dengan 272 orang (74 keluarga) di empat PPS, Muar 217 orang (47 keluarga) di tiga PPS dan Pontian dengan 18 mangsa (empat keluarga) di satu PPS.

Sementara itu, paras air di tiga sungai di negeri itu melepasi paras bahaya iaitu Sungai Muar (di Muara Sungai Gemas) menunjukkan bacaan 19.29 meter (m), Sungai Kahang (di Kampung Contoh) (15.99 m) dan Sungai Endau (2.62 m).

Di PAHANG, mangsa banjir di Rompin yang ditempatkan di tiga PPS meningkat kepada 164 orang daripada 49 keluarga pagi ini, berbanding 138 mangsa daripada 42 keluarga malam tadi.

Sekretariat JPBN melaporkan PPS Kampung Setajam merekodkan mangsa paling ramai iaitu 117 orang diikuti PPS Balai Raya Bukit Lepas dengan 40 orang manakala baki tujuh mangsa berada di PPS Balai Raya Bandar Perwira Jaya.

Laman web portal rasmi info banjir Jabatan Pengairan dan Saliran (JPS) publicinfobanjir.water.gov.my melaporkan Sungai Keratong di Rompin direkodkan pada aras 24.75 m pagi ini, melebihi aras bahaya 23 m yang ditetapkan manakala MetMalaysia pula meramalkan hujan di Rompin sepanjang hari ini.

Sementara itu, SARAWAK menjadi negeri terbaharu dilanda banjir dengan dua PPS dibuka yang menempatkan seramai 53 mangsa daripada 16 keluarga berikutan hujan lebat di daerah Lundu dan Sematan lewat malam tadi.

Menurut JPBN, PPS berkenaan ialah SK Sebat dan Balai Raya Kampung Sebat Dayak, dengan masing-masing mencatatkan 39 dan 14 mangsa.

MetMalaysia turut meramalkan beberapa kawasan di Sarawak antaranya Kuching, Sri Aman, Betong, Kapit, Bintulu, Miri dan Limbang dijangka mengalami cuaca ribut petir pada sebelah petang dan malam ini. – Bernama

See author's posts


JaPen anjur IOW di SK Wira Jaya

Umumnya diketahui bahawa kerajaan ketika ini berhadapan kesukaran untuk menyedarkan rakyat Malaysia mengenai pentingnya pengambilan suntikan vaksin Covid-19 terhadap diri masing-masing.

Ia boleh dibuktikan apabila kerajaan kini giat menyiarkan iklan melibatkan beberapa pemimpin negara serta personaliti di kaca televisyen untuk mengajak rakyat bagi sama-sama mendaftar dan menerima suntikan vaksin itu pada masa sekarang.

Tidak cukup itu, para pemimpin negara juga dilihat bertindak menjadikan diri sebagai contoh pertama untuk menerima suntikan vaksin Covid-19 bagi membuktikan ia selamat dan boleh digunakan oleh rakyat.

Mengapakah iklan dan tindakan pemimpin itu dipaparkan menerusi kaca televisyen? Ini kerana penularan khabar angin mengenai bahaya vaksin Covid-19 telah menyebabkan segelintir rakyat tidak yakin untuk berbuat demikian walaupun ia tidak benar.

Ketidakyakinan rakyat untuk menerima suntikan vaksin itu secara tidak langsung telah menjejaskan usaha kerajaan untuk mengurangkan penularan jangkitan Covid-19 dan memulihkan ekonomi negara yang buat masa ini masih lagi terjejas.

Atas sebab itu adalah amat perlu bagi agensi kerajaan bertindak mensasar golongan tertentu ketika menganjurkan program kesedaran mengenai pentingnya pengambilan vaksin Covid-19 itu dalam kalangan rakyat di peringkat akar umbi.

Baru-baru ini,  Jabatan Penerangan (JaPen) Bahagian Samarahan telah menganjurkan Program Info On Wheels (IOW) di Sekolah Kebangsaan (SK) Wira Jaya, Kuching bagi tujuan yang sama.

Menerusi penganjuran Program IOW itu, kerajaan menerusi agensinya itu berupaya menyampaikan taklimat mengenai perkara berkaitan suntikan vaksin Covid-19 terhadap warga pendidik dan kakitangan awam di sekolah berkenaan.

Taklimat berkaitan suntikan vaksin Covid-19 yang disampaikan menerusi program itu melibatkan seramai 30 warga SK Wira Jaya, Kuching yang terdiri daripada para guru dan kakitangan sekolah.

Turut hadir ialah Pegawai Penerangan Bahagian Samarahan, Latif Samsudin, Pegawai Perubatan Klinik Kesihatan Kota Sentosa, Dr. Nurul Azlin Mohd Noh dan Guru Besar SK Wira Jaya, Rosnah Posa.

Menerusi program itu, para warga pendidik dan kakitangan awam SK Jaya dapat menyebarkan maklumat secara mendalam kepada rakyat sekeliling mengenai Coronavirus yang mencetuskan pandemik berbahaya ini.

Malah taklimat yang disampaikan menerusi program ini juga akan dapat mempertingkat keyakinan warga pendidik untuk mengajak orang ramai supaya tidak terpedaya dengan pelbagai penularan berita palsu berkaitan suntikan vaksin itu.

“Pihak kami berharap agar taklimat berkaitan Covid-19 dapat terus dilaksana menerusi Program IOW sehingga Malaysia diisytihar bebas daripada penularan wabak tersebut,” kata salah seorang warga pendidik di situ.

Pemahaman warga pendidik mengenai isu pandemik berkenaan dan lain-lain isu di negara ini turut dipertingkat apabila Jabatan Penerangan Malaysia menyerahkan bahan terbitan kepada pusat sumber SK Wira Jaya untuk kegunaan warga sekolah tersebut.

Penulis mencadangkan agar warga pendidik terus dijadikan sebagai golongan sasaran bagi menyampaikan maklumat mengenai kepentingan pengambilan vaksin Covid-19 itu dan sekali gus menepis khabar angin tidak benar mengenai perkara berkenaan.

Lagi pun pemilihan warga pendidik  bagi tujuan itu wajar dilakukan kerana orang ramai meletak lebih banyak kepercayaan terhadap golongan tersebut dalam menyampaikan ilmu kepada mereka selama ini.

Oleh VALENTINE NGUMBANG

See author's posts


China gesa AS henti tuding jari

WASHINGTON:
Duta China ke Amerika Syarikat (AS) menggesa Washington supaya berhenti
menuding jari menyalahkan Beijing berhubung pandemik koronavirus (Covid-19) di
bawah respons berprofil tinggi sejak tuduhan itu dilemparkan oleh Presiden
Donald Trump.

AFP
yang memetik kenyataan Cui Tiankai melaporkan tindakan AS yang berterusan
menuduh China menyebabkan penularan wabak itu berisiko menjejaskan dua negara
ekonomi terbesar di dunia itu.

Menurutnya,
tindakan Washington yang mencurigai Beijing juga boleh memberi kesan kepada
kerjasama antara kedua-dua negara untuk memerangi wabak itu dan mengaktifkan
semula ekonomi global.

“Sudah
tiba masanya segala spekulasi dihentikan. Sudah tiba masanya untuk memberi
fokus kepada mencegah virus itu dan membina semula kepercayaan antara kedua-dua
negara,” tegasnya.

Sementara
itu, Kementerian Luar China menegaskan tarif ke atas produk China tidak wajar
dijadikan sebagai ‘senjata’ kononnya untuk menghukum mereka selepas Trump
mengancam mengenakan cukai import baharu atas kegagalan Beijing menangani
krisis Covid-19.

Sejak
beberapa minggu lalu, Trump dan pembantu kanan beliau berulang kali menyalahkan
China atas penularan Covid-19 ke seluruh dunia yang telah meragut nyawa lebih
ramai rakyat AS berbanding sewaktu Perang Vietnam yang turut mendorong ekonomi
negara itu menuju kemelesetan.

Kelmarin,
bilionair hartanah itu sekali lagi menggesa China supaya bersikap telus tentang
asal usul wabak itu yang telah menyebabkan 250,000 kematian di seluruh dunia
sejak ia bermula di bandar Wuhan, wilayah Hubei pada akhir tahun lalu.

Dalam
perkembangan lain, Trump menafikan sebarang penglibatan AS dalam insiden
serangan dari laut yang didakwa sebagai cubaan untuk menggulingkan Presiden
Venezuela, Nicolas Maduro.

Beliau membuat kenyataan itu selepas
Maduro mendakwa Caracas telah menahan dua rakyat AS yang terlibat dengan
seorang veteran tentera Amerika yang mengaku bertanggungjawab atas operasi yang
berjaya digagalkan itu. – AFP

See author's posts


RM6 juta pampasan kepada 58 pemilik tanah

ZARINA ABDULLAH

ASAJAYA: Kerajaan Sarawak sentiasa berusaha untuk membayar pampasan yang adil dan munasabah kepada pemilik tanah apabila pengambilan balik tanah dilakukan selaras dengan peruntukan sedia ada dalam Kanun Tanah Negeri (Bab 81) dan Perkara 13 Perlembagaan Persekutuan.

Menteri Pelancongan, Kesenian dan Kebudayaan, Datuk Abdul Karim Rahman Hamzah berkata, tiada seorang pun boleh dilucutkan hartanya kecuali mengikut undang-undang dan tiada undang-undang boleh memperuntukkan pengambilan atau penggunaan harta dengan paksa tanpa pampasan yang memadai.

Beliau yang juga Ahli Dewan Undangan Negeri (ADUN) Asajaya berkata demikian pada majlis penyerahan cek pampasan kepada penduduk Kampung Sambir, Asajaya, di pejabat Jabatan Tanah dan Survei bahagian Samarahan, semalam.

“Tanah yang diambil balik oleh kerajaan dan dibayar pampasan mengikut harga semasa adalah bagi tujuan ‘Projek Skim Pembesaran Kampung Sambir’ untuk menyediakan lot-lot kediaman dengan kemudahan asas seperti rangkaian jalan, sistem perparitan, bekalan air dan bekalan elektrik.

“Ia adalah bagi menampung pertambahan penduduk sekali gus memenuhi keperluan kediaman rakyat berpendapatan rendah yang tidak mempunyai tanah sendiri,” katanya.

Tambahnya, projek tersebut mengandungi dua fasa iaitu dalam fasa pertama terdapat 112 lot kediaman, tiga ekar rizab kerajaan, sebuah surau dan kawasan lapang.

“Manakala fasa kedua menyediakan 132 lot kediaman serta kemudahan untuk Industri Kotej dan “Lock Up Shop” yang bakal dibangunkan,” jelasnya

“Berkaitan isu pembayaran ini merugikan pemilik tanah, kerajaan merampas tanah, pengambilan balik tanah tanpa notis dan tanpa pembayaran pampasan seperti didakwa oleh sesetengah pihak, tidak timbul sama sekali kerana tujuan kerajaan adalah melaksana pembangunan dan kemudahan awam demi rakyat.

“Terima kasih diucapkan kepada semua pemilik tanah yang terlibat dalam projek ini kerana telah memberikan kerjasama yang tidak berbelah bahagi kepada kerajaan semasa proses pengambilan balik tanah dijalankan,” ujarnya.

Belia berkata, Kerajaan Sarawak sentiasa berusaha memaksimumkan pembangunan demi kemudahan dan kesejahteraan rakyat termasuk untuk yang berada di kawasan pedalaman dan luar bandar selaras dengan hasrat untuk menjadikan Sarawak antara negeri paling maju.

Pada keseluruhannya sejumlah 58 pemilik tanah yang terlibat dalam Projek Pembesaran Kampung Sambir itu menerima pampasan bernilai hampir RM6 juta.

Turut hadir Pengarah Jabatan Tanah dan Survei Sarawak, Abdullah Julaihi yang diiringi oleh Penguasa Tanah bahagian Samarahan, Abang Jamalidon Abang Ullie.

See author's posts


Premier Sarawak terima kunjungan hormat AIAC

KUNJUNGAN…Datuk Patinggi Tan Sri Abang Johari Tun Openg terima kunjungan hormat daripada Syarikat Asian International Arbitration Centre (AIAC) Malaysia di Wisma Bapa Malaysia, semalam.

KUCHING: Premier Sarawak, Datuk Patinggi Tan Sri Abang Johari Tun Openg menerima kunjungan hormat daripada Syarikat Asian International Arbitration Centre (AIAC) Malaysia di Wisma Bapa Malaysia, semalam.

Rombongan yang diketuai Pengarahnya, Tan Sri Datuk Suryadi Halim Omar itu turut disertai Timbalan Menteri di Jabatan Premier Sarawak (Undang-Undang, MA63 dan Perhubungan Negeri-Persekutuan), Datuk Sharifah Hasidah Sayeed Aman Ghazali.

Perjumpaan tersebut bertujuan memperkenalkan AIAC kepada Sarawak di samping membincangkan beberapa perkara berhubung Strategi Pembangunan Pasca Covid-19 (PCDS) 2030.

Untuk rekod, AIAC merupakan institusi pembekal perkhidmatan Penyelesaian Pertikaian Alternatif (ADR) yang diiktiraf di rantau ini yang bukan sahaja menyediakan perkhidmatan timbang tara tetapi juga pengantaraan dan penghakiman.

See author's posts


Cherepin: Remban

Tusun Kedua

Semengat Ditabanka Antu

Orang balat kesal meda utai baka nya. Gamal apai Satik enggau apai Beragai ke selama tu pama enti muchauka orang ke sakit ngenyit tak berupai runggu. Pama utai enti enda ulih laban seduai iya ku ati orang.

Maya nya manuk udah majak mengkukuk besaut-saut madahka hari deka siang. Mayuh bala lalu nyurutka diri belabuh mulaika diri ngagai alai bilik diri mai ati ti agi irau. Kami dua ini pan enggau orang pulai mai ati ti agi meranggang. Nyelai utai ti nyadi nya.

“Tusah baka nya” ku ini.

“Lapa dih ini?” ku aku nanya, enda nemu utai ku iya.

“Indai Mulok. Semengat iya nadai begulai enggau iya agi. Udah ditabanka antu,” ku ini.

Ninga ini nyebut antu, aku enggai agi nampung. Aku gelesi. Utai tu nyadi urung taun 1953 menya, maya aku ba sekula baruh, ba Primari 3. Pengidup kami serumah maya nya kelia agi balat tinggal pemansang. Pengidup enda likun. Menua tu dipekunsika enggau mayuh macham antu ti ngachau mensia. Keba orang tuai nadai ngetu ngelalau bala nembiak enda tau manchal tauka bejaku sebarang laban “antu berumah di baruh dagu”.

Belianka Semengat Indai Mulok

Lebuh hari udah siang, berita ari setak madahka indai Mulok bedau sedar. Ku ini orang udah ngambi manang awakka indai Mulok dipelianka. Maya nya kelia orang suah amat belian. Orang nadai belandikka kelinik. Apin ditemu sida iya kelinik. Semua penyakit ketegal dikachau antu, laban burung tauka mimpi. Taja pia, nadai udah nyadi orang remban enda nemu orang baka indai Mulok kesekali tu.

Sehari nya orang kemayuh agi diau. Sida enda nyamai asai; nadai mindah jauh. Gaya utai di rumah panjai tak bisi penangi. Apai indai enggau aki ini begerah enda ngasuh uchu anak bemain jauh ari rumah.

Urung pukul 4.00 lemai, orang madahka manang udah datai. Kami serumah bisi manang dua iku; manang aki Jaba enggau manang aki Ulat tang seduai iya nyangka enda sanggup belianka orang ngenyelai nya penyakit. Orang udah madahka manang ari Sungai Rusa, sebuah rumah panjai enda jauh ari rumah kami. Manang dua iku nya ku ini udah chukup sidi. Orang ari jauh enggau semak suah napatka seduai ngambi belian. Siku nya benama Manang Dagang lalu siku nya jarang disebut orang nama tang suah disebut orang apai Stana.

Manang Dagang enggau manang Stana

Orang mayuh udah begelumu ba bilik enggau ruai sida indai Mulok; orang lelaki di ruai, lalu orang indu di bilik. Sekeda orang tuai benung kiruh nirika pagar api ba tengah-tengah ruai. Sigi udat udah didudukka ba tengah ruai. Diujakka ba dalam udat nya sebatang sangkuh, mata iya ke baruh lalu genteran iya ke atas lalu ditanchang ba sengkar buluh di atas. Diujakka ngembar genteran sangkuh nya selambar daun pisang, pun pelepah iya diujakka di dalam udat, Di dalam udat nya udah bisi diirika orang ai enggau sigi batu perunsut. Diduduk ngembar udat nya dua iti lupung manang. Pasal ai enggau batu perunsut ti nadai dipeda nya udah diterangka ini lebuh bisi belian dulu ari nya, nyadi ke sekali tu aku nadai meda ai nya laban nya di dalam udat.

Di tanju seraban orang benung nirika tiang pancha. Tiga batang payan idup besai ari betis orang besai tuai udah didirika beserekang kaki baka pun ringgung lalu betemu ujung. Di entara dua batang payan nya bisi udah ditanchangka tali ayun tauka tali wa ti dtanchang ba sengkar. Tali nya deka dikena manang betayun lebuh belian.

Urung tumbuh nyang manang lalu belabuh belian. Keterubah iya seduai iya betunda udi bejalai ngelingi pagar api, udah nya lalu nuju tali wa. Kedua-dua manang bedimbam enggau pua kumbu lalu bela nangkin sebilah duku badi. Seduai iya sama bisi mai dua papung besi pandak mesai tunjuk indu jari. Nyelepak nyawa pelian, bisi didinga papung besi nya dipangkung seduai iya. Nyau setik-setik mantik sereta berenaing munyi besi nya. Bulu nyau nyerenggat tumbuh ninga nya. Jam nya manang udah belabuh nebah nyawa besaut-saut. Nyau lepung-lepung munyi nyawa kedua-dua manang mechahka maya sunyi lemai nya. Panjai pelian nya. Hari pan nyau udah malam. Tenggau lampu gis ngenerangka endur manang ti betayun. Ayuk seduai iya nyau panjai sereta uram-uram.

Oleh Jantan Umbat

See author's posts


Jokowi kongsi cadangan reka bentuk ibu negara baharu

INDONESIA: Projek pemindahan ibu negara Indonesia dari Jakarta ke lokasi strategik di Kalimantan terus menjadi perbualan hangat di negara seberang.

Terbaru, Presiden Indonesia Joko Widodo atau Jokowi memuat naik video ilustrasi berdurasi 2 minit yang menunjukkan antara ilham awal bagi perancangan bandar dan reka bentuk bangunan di lokasi baharu, dipercayai di Penajam Paser Utara itu.

“Tahun lalu, Kementerian Pe- kerjaan Umum dan Perumahan Rakyat (PUPR) telah mengundang beberapa arkitek dan seniman untuk memberikan input dan gagasan mengenai bangunan ikonik di ibu kota negara yang baru.

“Salah satunya adalah pra-reka bentuk Istana Negara karya seniman ternama Nyoman Nuarta ini. Cadangan beliau sarat dengan falsafah lambang burung garuda sebagai pemersatu bangsa sesuai semboyan Bhinneka Tunggal Ika (moto kebangsaan Indonesia),” ujar Jokowi dalam kapsyennya.

Jelas Jokowi, ilustrasi itu masih dalam tahap pra-reka bentuk sekali gus terus mengajak komentar dan input dari seluruh rakyatnya.

“Saya menginginkan Istana Negara tidak hanya dikenang sebagai tempat Presiden bekerja atau menjadi simbol kebanggaan bangsa, tapi juga mencerminkan kemajuan bangsa,” katanya.

Begitupun, video yang dimuat naik hingga menarik lebih 2.5 juta komen itu menerima pelbagai maklum balas daripada rakyat republik itu.

Ramai yang menyampaikan rasa kagum dengan inisiatif ber- kenaan termasuk membandingkannya dengan kota kosmopo- litan Singapura dan juga pusat pentadbiran Malaysia iaitu Putrajaya.

“Rasa ingin segera berpindah dari Jakarta, ke Kalimantan. Tak sabar,” komen seorang pengikut Instagram Jokowi.

“Ini sudah hebat. Tinggal direalisasi sahaja. Semoga pemba- ngunan cepat selesai,” komen Eko Prasetyo, yang turut teruja.

“Bangsa yang kaya wari-san budaya dan alam tropika. Teknologi atau modenisasi adalah seiring tanggungjawab menyelaraskan semuanya se- hingga ia menjadi unik. Ini (kota) ikonik masa depan. Indonesia masa depan,” ujar seorang lagi pengikut Jokowi di akaun media sosial itu.

Selain daripada pujian tentang impian memiliki kota pentadbiran yang futuristik dan megah, ada juga yang menzahirkan kebimbangan tentang beberapa aspek seperti kemampuan memacu pembangunan, isu tanggungan hutang negara, kebajikan rakyat pinggiran dan juga ancaman amalan rasuah.

Namun, antara isu yang paling banyak diutarakan adalah daripada rakyat yang sangat mencintai khazanah hutan dan hidupan liar. Rata-ratanya mengharapkan projek mega itu tidak meminggirkan kepentingan kelestarian alam sekitar.

“Jika sudah memang keputusan untuk berpindah, terserah mahu dibuat reka bentuk yang bagaimana pun, Pak. Yang penting jangan hilangkan fungsi hutan sebagai paru-paru dunia, terutama di daerah Kalimantan,” komen seorang pengguna, Bachtiar Rachman Saputro.

“Bagaimana pula dengan kekayaan hutan yang terpaksa diteroka dan hidupan liar yang menjadi korban sepanjang pembangunan ibu kota baru ini,” tanya seorang lagi. – AFP

See author's posts


CHERPAN LALAU PENDIAU:Nakhoda Sebaginda Bujang Seduai Anak Chuik Keramat

Tusun Ke-8

CHERPAN Lalau Pendiau: Nakhoda Sebaginda Bujang Seduai Anak Chuik Keramat ti dikeluarka dalam Tusun-7 minggu nyin kemari nyerita pasal Sebaginda Bujang ke kena sintak amba panjuk enggi Raja Sedinang Indu, ke ngujungka iya lalu diambi Raja Sedinang Indu ke laki. Aram mih kitai bela macha tampung cherpan tu ba Tusun-8, ngambika kitai bela nemu pasal untung nasit Paduka Nakhoda Sebaginda Bujang lebuh iya udah jadi enggau Raja Sedinang Indu.

“Pui! Beli bejaku. Enti galak, tak nuan jadi enggau iya!” lalu ditanjul-tanjul iya sangkar. Nyau tepangka-tepangka kin kitu tudah Anak Chuik Keramat ke dalam sangkar bai sangkar nya bebaring. “Balat pemangah apai. Di menua orang pen nunda pemangah iya ke di menua diri. Tussahh!!” ku putap tudah Anak Chuik Keramat ke mut-mut bejaku enda inggar enggaika didinga Sebaginda Bujang.

“Anang ngeransi aku baka tu, apai. Enti majak baka tu, enda jerih parai aku diransi nuan berari. Enti aku mati, nuan pan mati mih apai,” ku Anak Chjuik Keramat serebana.

Nakhoda Sebaginda Bujang senganging ngumbai diri enggai bebini. Sangkal iya, ukai ketegal Raja enda bajik, enda kaya, enda pandai, tang laban iya enda tebuaika Enchelegit ti meruan nganti pemulai iya, mai raba ramaniah ke sera.

Taja keterubah penemu tudah tuai matang, tang lebuh nyau kepuas-puas dipujuk Raja Sedinang Indu enggau ditimuh Anak Chuik Keramat, nyanggup ga Nakoda bebini. Iya lalu dibai Raja pulai ke istana. Datai di istana, bala pemesai istana, inang, lamat enggau berekat sereta seisi istana angkun bendar ka iya, lalu diinta sereta disembah nyadi Raja Lelaki.

Raja Sedinang Indu lalu ngerah bala menteri iya, merintah sida nengkiraka pengerami nikah iya enggau Nakhoda Sebaginda Bujang, bujang berani ari Panggau Libau. Nya alai, pengelama tiga hari tiga malam orang berami makai enggau ngirup, belagu enggau betanda, bebuti enggau betundi, mencha enggau bekuntau. Semina siti aja pekara ti ngenachatka pengerami nya, laban bala indu nadai bala lelaki enggau bepandang mata, kelimpah ari Nakhoda Sebaginda Bujang, ke endang udah di tangan orang, munyi ku leka dindang.

Sehari udah bekau pengerami beselamat, nya baru Raja Sedinang Indu madahka utas pengawa ngagai Raja Sebaginda Bujang.

“Pengawa kami di menua tu ti ngetan panjuk buk nya endang bisi tuju ti besai, Raja Sebaginda Bujang. Kebuah pia sebarang sapa lelaki ke kena sintak panjuk, iya nya mih ke lalu diambi ke laki indu ke beempuka panjuk ti nyintak nya. Tang sejeman-jeman tu panjuk kami ditu enda kala nyintak, nya kebuah kami ditu lalu enda teulihka laki. Baru nuan tu mih lelaki ti keterubah iya kena sintak panjuk kami. Nya kebuah nuan enda tau enda diambi aku ke laki laban nuan kena sintak panjuk aku.

“Nyadi buah raba ramaniah ti digiga nuan endang bisi dikembuan kami ditu. Tang kami apin ulih magi iya enggau nuan diatu laban nuan enda tau enda dulu diasuh kami pegi ngagai menua Raja Merom, laban apai Raja Merom, iya nya Raja Meru, diatu udah mati. Rayat di menua nyin diatu benung nguji ngerebut lanting Raja Meru, iya nya pintu gemuru mas, ari jari Raja Merom.

GIGA ORANG BUKAI

Nya alai, ka semuti nuan lelaki di menua tu, ari nya aku minta nuan ngarika menua kitai tu awakka enggau orang berebutka pintu gemuru mas nya.”

“Apuuuu, tu baru parai nyawa laki Enchelegit tu dikeduan nuan baka tu, Raja,” ku Raja Sebaginda Bujang, tusah ati tekenangka pemar pengawa ti diperintah Raja Sedinang Indu dikereja iya. “Udah ga aku tu ninggalka sida Indai Duat di menua din, datai ditu agi ga diperintah pegi ngagai menua Raja Merom, nyabung diri enggau orang belayaka pintu gemuru mas nya. Pengawa munuh ti diasuh nuan kereja aku tu, Raja. Utai ke dama pintu gemuru mas nya dih aku enda ngelala, kati ku aku nemu tak berebutka iya enggau orang. Eh, enda aku ibuh enggau, Raja. Enggai aku. Ukai enggai sengapa. Enggai beamat-amat. Enda aku berani napi Raja Merom. Manah nuan ngiga orang bukai nyilih aku.”

‘Eee, anang nuan munyi nya penemu, apai,” pia ku Anak Chuik Keramat, “Kati nuan tembu tak enggai kin, ngelanggar perintah Raja. Ila nuan dikumbai orang buyan. Tak kumbai orang ditu ngemuyan nuan nya magang-magang kitai ke di Panggau Libau din ila. Kin ke mih, apai. Mesti lah bisi daya tua ngulihka pesaka nya lebuh datai din ila. Ti nuan takut, ila aku enggau nuan.”

“Bejaku enda ngipakka penyai anak gamal!” ku perak Sebaginda Bujang. “Perut dih nyau tining-tining ngapa, nyau baka ke ka meretas!”

“Gamal tu amat dipeda nuan jai, apai, tang ati tu tak nadai nemu utai diketakutka munyi nuan nya,” timbal Anak Chuik Keramat. “Datai din ila bedaya.”

“Jaku ngapa! Enti aku tu ke bulih tiga jengkal ruang belakang nadai nemu daya ngerebut pesaka nya ari Raja Merom, telah agi nuan ke semina mesai tinga nya. Ya ga nganjung diri parai dibunuh Raja Merom enti tua kin.”

‘Enda parai, apai. Nadai iya tak berani munuh kitai sengapa. Raja Merom pen takut mih ka undang-undang. Iya pan mensia baka kitai tu mih, ni iya tak deka munuh tua enda beradat,” saut Anak Chuik Keramat.

Betampung…

Oleh PINSIL SARATOK

See author's posts


BNM dijangka kekalkan OPR pada 3.0 peratus bagi baki tempoh tahun ini

KUALA LUMPUR: Bank Negara Malaysia (BNM) telah mencapai akhir kitaran kenaikan kadarnya dan akan mengekalkan kadar dasar semalaman (OPR) pada 3.0 peratus bagi baki tempoh tahun ini, menurut BMI.

Firma pembrokeran yang merupakan sebuah unit di bawah agensi penarafan kredit Fitch Solutions itu menjelaskan BNM akan semakin mengalihkan tumpuannya kepada menyokong pertumbuhan dalam beberapa bulan akan datang apabila inflasi dalam negara terus menjadi sederhana.

“Pandangan ini disokong oleh kenyataan yang dikeluarkan oleh bank pusat itu, apabila bank pusat yakin pendirian dasar monetari semasa adalah sedikit akomodatif dan kekal menyokong ekonomi,” menurut BMI dalam nota penyelidikan hari ini.

BMI juga menjangkakan BNM mengekalkan kadar dasarnya dalam mesyuarat seterusnya pada Julai atas dua sebab.

Pertama, inflasi keseluruhan terus berkurangan kepada 3.4 peratus tahun ke tahun pada Mac daripada 3.7 peratus pada Februari, menandakan kadar paling perlahan dalam tempoh sembilan bulan.

Firma pembrokeran itu menyatakan inflasi akan terus menjadi sederhana dalam beberapa bulan akan datang disebabkan kesan asas dan harga komoditi yang lebih rendah.

Kedua, ringgit dijangka meneruskan dagangan berjulat dalam beberapa bulan akan datang dan ini bermakna turun naik ketara mata wang tidak akan menimbulkan kebimbangan utama bagi BNM, tambahnya.

“Susulan mesyuarat terkini Rizab Persekutuan Amerika Syarikat (Fed) pada 3 Mei, pasukan global kami menjangkakan Kadar Dana Fed dinaikkan hanya sedikit untuk mencecah paras tertinggi 5.50 peratus menjelang separuh pertama 2023, daripada 5.25 peratus pada masa ini.

“Walaupun jika BNM mengekalkan kadar dasarnya untuk baki tempoh 2023, ini tidak mungkin mencetuskan aliran keluar portfolio yang besar kerana perbezaan kadar faedah akan menjadi kecil,” menurut BMI.

Inflasi keseluruhan menjadi sederhana kepada 2.5 peratus pada akhir 2023, menjadikan inflasi purata kepada 2.9 peratus pada 2023 berbanding 3.4 peratus pada 2022, jelasnya.

Sementara itu, BMI menjangkakan pertumbuhan ekonomi menjadi sederhana pada tempoh suku akan datang iaitu kepada 4.8 peratus bagi suku pertama 2023 dan 4.0 peratus pada suku kedua, daripada 7.0 peratus pada suku terakhir 2022.

Ini akan mencecah di bawah purata prapandemik 4.6 peratus  yang direkodkan di antara 2018 dengan 2019, menurutnya.

“Kami menjangkakan permintaan terpendam akan reda dan kelembapan permintaan luaran akan turut merebak ke bahagian ekonomi yang lain.

“Dalam penyata dasar monetarinya, BNM juga berpandangan bahawa eksport akan menjadi sederhana,” tambahnya. – Bernama

See author's posts


Ijezie import baharu KCFC

PEMAIN import dari Nigeria, Michael Ijezie Chukwubunna dikhabarkan bakal menyertai pasukan Kuching City FC (KCFC) pada saingan Liga Premier 2021 yang akan bersambung semula Julai nanti.

Menurut Ketua Jurulatih KCFC, Irfan Bakti Abu Salim memberitahu kepada media tempatan berkata Ijezie, 32, adalah merupakan bekas penyerang pasukan Langkawi City FC musim lalu.

“Ijezie akan menyertai KCFC, bagi menggantikan Bryan Jones yang telah diketepikan daripada pasukan selepas beliau menunjukkan prestasi kurang memberangsangkan sepanjang kempen pusingan pertama Liga Premier 2021, malah kecederaan yang dialami oleh beliau memuktamadkan beliau disingkirkan daripada pasukan.

“Saya harap dengan kehadiran (Ijezie) ke dalam skuad KCFC nanti akan dapat memperhebatkan jentera serangan yang ditagih dan membelenggu pasukan sejak pusingan pertama Liga Premier,” ujarnya.

Irfan turut mendedahkan seorang lagi pemain import KCFC akan bakal menerima nasib yang sama seperti Bryan yang akan diketepikan pasukan.

Bagaimanapun, beliau enggan mendedahkan identiti pemain tersebut setakat ini.

Ijezie sebelum itu merupakan pemain import UKM FC bagi tempoh 2018 hingga 2019 sebelum berhijrah ke Langkawi City FC pada 2020.

Pemain yang mempunyai rekod jaringan yang tinggi itu kini difahamkan sedang menjalani kuarantin di salah sebuah hotel terkemuka di Kuching, dan dijangka akan dapat menyertai pemain kelab baharunya untuk sesi latihan tidak lama lagi.

KCFC dijadualkan akan bertemu Terengganu FC II di Stadium Negeri, Petra Jaya apabila Liga Premier bersambung semula pada 3 Julai 2021.

Oleh ADI SAFARMAN

See author's posts


Pemandu teksi tidak diketepikan

ADUM LIU

MIRI: Pemandu teksi di sekitar bandaraya Miri boleh dikatakan
sebahagian dalam barisan
hadapan dan perlu dijaga, kata Senator Alan Ling semalam.

Katanya, pemandu teksi juga bertugas
menyediakan pengangkutan dan perlu mendapatkan penjagaan dalam tempoh arahan
Perintah Kawalan Pergerakan (PKP).

“Maka, mereka (pemandu teksi)
turut diagihkan bantuan penutup mulut dan hidung sebagai langkah menjaga
keselamatan mereka.

“Saya sangat faham bahawa mereka
terjejas teruk kerana perkhidmatan mereka dalam sektor industri berasaskan
pelancongan, namun hampir setiap sektor terkena impak yang teruk, dan kita
harus bersabar berharap wabak itu akan segera berakhir,” jelasnya.

Sehubungan itu, pihak Parti Tindakan Demokratik (DAP) akan melakukan yang terbaik untuk
terus menyumbang penutup mulut dan hidung serta pembersih tangan kepada semua
di barisan hadapan untuk memastikan mereka selamat dari Covid-19.

Tambahnya, mengenai Bantuan PRIHATIN
Nasional (BPN) seorang pemandu
yang telah berjaya mendaftar untuk Bantuan Sara Hidup (BSH), pembayaran akan
dipindahkan secara langsung ke akaun bank berdaftar untuk program Bantuan Sara Hidup (BSH).

Selain itu, Alan turut menggesa pemandu
teksi yang layak tetapi tidak berdaftar dengan BSH untuk memohon Pakej
Rangsangan Ekonomi Prihatin Rakyat untuk menuntut
RM600 di laman web rasmi Kementerian Kewangan (MoF) di www.treasury.gov.my
dan mereka boleh melayari laman web itu untuk memeriksa dan kemas kini akaun.

“Saya berharap bantuan dari kerajaan
akan meringankan beban hidup mereka dalam masa yang mencabar kerana wabak Covid-19,” katanya.

Sejajar dengan PKP, kerajaan telah mengumumkan bantuan sekali RM600 untuk pemandu teksi, pemandu
pelancong dan lain-lain sebelumnya.

Alan bersama DAP Miri telah melakukan
aktiviti pengedaran penutup hidung dan mulut sejak PKP bermula hingga kini, sejumlah 8,000 keping penutup
mulut dan hidung diagih kepada pelbagai agensi seperti polis, tentera, klinik,
wartawan, mahkamah, bomba, penghantar
makanan dan posmen.

See author's posts


Pemantauan pematuhan SOP diteruskan

SIMANGGANG: 23 buah premis peniagaan di bandar ini diperiksa dan dipantau oleh pasukan pertugas Sri Aman menerusi operasi pematuhan prosedur operasi standard (SOP) yang berterusan sempena Perintah Kawalan Pergerakan Pemulihan (PKPP) pada Rabu lepas.

Pegawai Pertahanan Awam Malaysia (APM) Daerah Sri Aman, Kapten (PA) Siti Huzaimah Ibrahim berkata Pasukan pertugas Khas ketika operasi itu bertindak menasihat pekerja memakai pelitup muka ketika bekerja di premis masing-masing.

Dalam Operasi sama, pasukan itu turut mengingatkan kepada pemilik premis perniagaan dan perkerja mereka untuk sentiasa memastikan setiap pelanggan yang mengunjungi premis mereka untuk merekod butiran seperti nama dan suhu badan di samping menyediakan Cecair Pembasmi kuman bagi kegunaan mereka di premis masing-masing.

“Menerusi operasi ini juga, pihak kami turut bertindak memberi nasihat atau amaran kepada pemilik premis dan orang ramai yang didapati masih kurang peka terhadap pematuhan garis panduan PKPP.

“Bagaimanapun secara keseluruhannya operasi ini telah pun berjalan lancar tanpa berlaku sebarang insiden tidak diingini di samping berharap agar orang ramai dan pemilik premis terus mematuhi SOP PKPP demi keselamatan diri mereka kelak,” kata Siti.

Terdahulu operasi ini telah disertai oleh dua anggota Pasukan Polis Diraja Malaysia, dua anggota Angkatan Tentera Malaysia, dua anggota APM, tiga anggota Penguatkuasa Majlis Daerah Sri Aman dan dua anggota Ikatan Relawan Rakyat Malaysia.

Oleh Valentine Ngumbang

See author's posts


Muhyiddin tinjau kesiapsiagaan IKN

PUTRAJAYA: Perdana Menteri Tan Sri Muhyiddin Yassin semalam meninjau kesiapsiagaan Institut Kanser Negara (IKN) di sini menjelang pelaksanaan Program Imunisasi Covid-19 Kebangsaan fasa pertama yang akan bermula Rabu ini.

IKN adalah satu daripada 54 Pusat Simpanan Vaksin (PSV) yang terdapat di negara ini dan berperanan membekalkan vaksin secara berjadual kepada empat Pusat Pemberian Vaksin (PPV)  di Putrajaya yang telah dikenal pasti.

Muhyiddin tiba di IKN pada 6.10 petang dan disambut Menteri Kesihatan Datuk Seri Dr. Adham Baba serta Menteri Penyelaras Program Imunisasi Covid-19 Kebangsaan yang juga Menteri Sains, Teknologi dan Inovasi Khairy Jamaluddin.

Turut serta Ketua Pengarah Kesihatan Tan Sri Dr Noor Hisham Abdullah.

Ketika 35 minit di IKN, Muhyiddin mendengar sesi taklimat tertutup oleh Pengarah IKN Dr Mohd Anis Haron @ Harun sebelum dibawa meninjau Pusat Simpanan Vaksin (PSV) dan Pusat Pemberian Vaksin (PPV) di IKN.

Menurut kenyataan Pejabat Perdana Menteri sempena lawatan Muhyiddin ke IKN itu, secara keseluruhannya terdapat 54 lokasi PSV dan 605 lokasi PPV di seluruh negara. Menurut kenyataan itu, vaksin yang diterima oleh IKN adalah untuk kegunaan dalam fasa pertama pelaksanaan program imunisasi itu yang melibatkan seramai 7,020 orang termasuklah anggota kesihatan dan bukan kesihatan.

Program Imunisasi Covid-19 Kebangsaan dilaksanakan dalam tiga fasa bermula 24 Feb ini, dengan Fasa 1 dari Feb hingga April 2021 untuk kumpulan petugas barisan hadapan melibatkan 500,000 orang.

Fasa 2 pula iaitu dari April hingga Ogos membabitkan kumpulan warga emas berumur 65 tahun ke atas, golongan berisiko tinggi serta orang kurang upaya melibatkan 9.4 juta orang, manakala Fasa 3 dari Mei 2021 hingga Feb 2022 untuk penduduk di Malaysia berumur 18 tahun ke atas – warganegara dan bukan warganegara – dengan sasaran lebih 13.7 juta orang.

Menurut kenyataan Pejabat Perdana Menteri itu, pendekatan kerajaan adalah untuk memastikan sekurang-kurangnya 80 peratus penduduk dewasa Malaysia menerima vaksin menjelang Februari 2022 untuk mengurangkan penularan virus Covid-19.

Kumpulan pertama bekalan vaksin Covid-19 jenis Pfizer-BioNTech melibatkan 312,390 dos selamat tiba di Malaysia pada Ahad (21 Feb) melalui pintu masuk utama negara di Lapangan Terbang Antarabangsa Kuala Lumpur (KLIA), Sepang; Johor dan Pulau Pinang.

Menurut kenyataan Pejabat Perdana Menteri itu, vaksin Comirnaty® keluaran Pfizer-BioNTech adalah sensitif terhadap suhu dan perlu disimpan dalam Penyejuk Beku Bersuhu Ultra-Rendah (ULTF) dengan suhu -90°C sehingga -60°C bagi memastikan ia dapat berfungsi dengan optimum.

“Jangka hayat vaksin dalam penyejuk beku ini adalah enam bulan daripada tarikh pengilangan,” katanya.

Bagi tujuan pembekalan ke PPV, vaksin akan dipindahkan ke kotak sejuk (cold box) dengan suhu simpanan 2°C hingga 8°C dan dimasukkan ke dalam peti sejuk muatan atas, dengan suhu penyimpanan yang sama setelah tiba di PPV.

“Vaksin Comirnaty® yang disimpan pada suhu 2°C hingga 8°C mempunyai jangka hayat sehingga lima hari atau bersamaan dengan 120 jam,” menurut kenyataan itu. – Bernama

See author's posts


Pantau aktiviti, projek dilaksanakan

KANOWIT: Ketua masyarakat dan ketua kaum diminta supaya sentiasa memainkan peranan membantu memantau segala aktiviti dan projek yang dilaksanakan di kawasan mereka.

Ahli Dewan Undangan Negeri (ADUN) Machan, Allan Siden Gramong berkata, mereka harus tampil melaporkan kepada pihak berkaitan jika projek dilaksanakan tidak mengikut spesifikasi yang telah diluluskan harus.

“Ini adalah untuk memastikan agar semua projek yang dilaksanakan dapat siap mengikut jadual dan mematuhi spesifikasi yang telah ditetapkan. Ini penting agar negeri kita dikenali sebagai sebuah negeri yang berintergriti tinggi,” jelasnya.

Beliau berkata demikian ketika berucap pada Majlis Perasmian Program Jelajah Integriti Siri 2/2020 telah berlangsung di Dewan Pejabat Daerah Kanowit, semalam.

Perasmian program tersebut telah disempurnakan oleh Menteri Di Jabatan Ketua Menteri (Integriti dan Ombudsman), Datuk Talip Zulpilip.

Allan turut menyatakan bahawa komunikasi dan interaksi dengan rakyat memainkan peranan yang amat penting.

“Ia menuntut agar semua pemimpin di semua sektor termasuk di peringkat pelaksana mahupun pemimpin masyarakat harus berada di landasan komunikasi yang sama agar dapat melihat dan berfikir dari perspektif yang sama,” ujarnya.

Turut hadir, ADUN Ngemah, Alexander Vincent, Pegawai Daerah Kanowit, Paul Murphy Ningkan serta yang lain.

Oleh Akun Giman

See author's posts


Persatuan Anaq Vaie Bintulu santuni barisan hadapan

BINTULU: Persatuan Anaq Vaie Bintulu memyantuni barisan hadapan dengan mengagihkan bubur lambuk kepada mereka yang bertugas di enam Sekatan Jalan Raya (SJR) di sekitar Daerah Bintulu pada Ahad.

Pengerusinya, Pandi Suhaili berkata, pengagihan bubur tersebut adalah sebagai tanda penghargaan kepada petugas barisan hadapan terutama pihak Polis Diraja Malaysia (PDRM) dan Angkatan Tentera Malaysia (ATM) yang menjaga SJR sepanjang pandemik Covid-19 selama ini.

“PAVB hari ini (Ahad) telah menghantar bubur pedas ke barisan hadapan di sekitar Bintulu ini sebagai tanda sokongan kami kepada mereka yang telah bertungkus-lumus menjaga dan memastikan Prosedur Operasi Standard (SOP) dan peraturan dipatuhi oleh masyarakat yang mana tujuannya adalah untuk mengekang wabak Covid-19 daripada terus berjangkit,” katanya.

Beliau berkata demikian ketika ditemui pihak media selepas program pengagihan bubur lambuk itu di Pasar Ikan Sungai Sebiew.

Selain itu, katanya lagi, ia juga merupakan salah satu aktiviti yang lazimnya diadakan pada bulan Ramadan untuk menyantuni masyarakat setempat semasa pengagihan bubur pedas tersebut yang lebih dikenali sebagai bubur lambuk.

“Ini sebenarnya adalah satu daripada program PAVB pada setiap bulan Ramadan di mana kita cuba menyantuni masyarakat setempat terutamanya umat islam yang sedang berpuasa dengan mengagihkan makanan tradisi kita di sini iaitu bubur pedas.

“Jadi Alhamdulillah, PAVB walaupun dalam keadaan sederhana di mana pihak Biro Wanita bergotong-royong seramai dua tiga orang sahaja untuk memasak bubur pedas daripada awal pagi, kita dapat mengagihkannya kepada orang ramai yang lalu-lalang di Jalan Sebiew ini,” jelasnya.

Difahamkan, untuk program tersebut, sebanyak 400 bubur lambuk berjaya dihasilkan oleh Biro Wanita sebelum dihantar dan diagihkan, bermula jam 2.30 petang hingga 5.00 petang.

See author's posts


Itali longgar sekatan pergerakan

ROM:
Perdana Menteri Giuseppe Conte berkata Itali akan melonggarkan sekatan
pergerakan di seluruh negara pada 4 Mei, membolehkan beberapa perniagaan utama
disambung semula selepas tujuh minggu tidak beroperasi, lapor agensi berita
Anadolu.

Dalam
satu sidang media pada Ahad, Conte mengumumkan permulaan “fasa dua”
wabak Covid-19, yang setakat ini meragut lebih 26,600 nyawa dan menjangkiti
lebih 106,000 orang.

Conte
memberi amaran, melonggarkan sekatan pergerakan bukan bermakna peraturan
penjarakan sosial ditamatkan, ia masih perlu dilaksanakan untuk mengelak
lonjakan baharu lengkung penularan.

Pergerakan
rakyat masih terhad hanya untuk urusan penting seperti  kesihatan,
kecemasan dan bekerja.

“Jika
anda sayangkan Itali, tolong jaga jarak sosial,” kata Conte.

Tambah
beliau, taman awam akan dibuka semula dan yang ingin mengunjungi saudara-mara
boleh melakukannya jika mereka tinggal dalam wilayah yang sama.

Conte
menegaskan andai rakyat tidak mematuhi peraturan ditetapkan, ia boleh
mencetuskan peningkatan lengkung penularan, mengundang risiko yang lebih bahaya
dan sukar dikawal.

“Kematian
akan meningkat dan ekonomi kita akan terjejas teruk dan sukar untuk kita
pulihkan,” katanya..

Majlis
pengebumian juga dibenarkan, tetapi diadakan di tempat terbuka, kehadiran tidak
melebihi 15 orang.

Conte
berkata jika semua perancangan berjalan lancar, kedai runcit dapat dibuka
kembali pada Mei, sementara restoran, kafe, coiffeurs dan kedai gunting rambut
dibuka pada 1 Jun. Sekolah masih ditutup sehingga September.- Bernama

See author's posts


Kekalkan tradisi Gawai Sandau Hari

BINTANGOR: Ahli Dewan Undangan Negeri (ADUN) Meradong, Datuk Ding Koung Hing menyarankan masyarakat Iban disini supaya mengekalkan tradisi sambutan Gawai Sandau Ari.

Katanya, ia perlu dipertahankan untuk generasi masyarakat Iban akan datang.

“Saya dimaklumkan bahawa adat seperti ini sudah jarang diadakan dan kebanyakan anak muda di rumah panjang juga tidak mengetahui adat resam seperti ini.

“Ini merupakan kali pertama saya menghadiri Gawai Sandau Ari dan saya amat teruja menyambutnya bersama masyarakat Iban disini,” katanya.

Beliau berkata demikian ketika sambutan Gawai Sandau Ari di Rumah Ingol Badi, Batu Tujuh, Jalan KJD Bintangor, kelmarin.

Justeru itu, ujarnya, perayaan adat resam ini harus dikekalkan supaya tidak putus ditelan zaman.

“Sambutan Gawai Sandau Ari ini bukan sahaja unik tetapi juga mengetengahkan kerjasama komuniti di rumah panjang tanpa mengira lapisan umur.

“Dalam upacara miring Gawai Sandau Ari, penduduk rumah panjang berharap kawasan DUN Meradong pada pilihanraya negeri (PRN) kali ini akan terus dimenangi oleh parti Gabungan Parti Sarawak (GPS) dan membawa banyak lagi infrastruktur pembangunan di kawasan rumah panjang.

Turut hadir Setiausaha Politik Ketua Menteri, Teng Ung Woo dan Ketua Polis Daerah (KPD) Meradong, DSP Sekam Anoi dan Tuai Rumah Ingol Badi.

See author's posts